Jardunaldi borobila

Asteburuko garaipenei esker, Berasaluzek eta Zubietak 9 puntu dituzte eta finalerdietan daude eta Ezkurdia eta Zabaleta, 8 punturekin, ia sailkatuta

Binakako sailkapena

1.Berasaluze II-Zubieta: 9 puntu

2.Ezkurdia-Zabaleta: 8 puntu

3.Irujo-Barriola: 7 puntu

4.Artola-Albisu: 6 puntu

5.Oinatz-Aretxabaleta: 5 puntu

6.Retegi Bi-Rezusta: 4 puntu

7.Olaizola II-Beroiz: 3 puntu

8.Xala-Merino II: 2 puntu

12. jardunaldia

Retegi Bi Rezusta – Ezkurdia-Zabaleta (ostiralean, 22:00etan, Munitibarren. ETB1)

Irujo-Barriola / Artola-Albisu (larunbatean, 17:30ean, Gasteizen. laSexta)

Berasaluze II-Zubieta / Xala-Merino II (larunbatean, 17:00etan, Iruñean)

Olaizola II-Beroiz / Oinatz-Aretxabaleta

Jardunaldi ederra izan da asteburu honetakoa Binakako Txapelketan parte hartzen ari diren pilotari sakandarrendako. Hiru jardunaldi segidan galdu ondoren, Ezkurdia-Zabaletak 12-22 irabazi zieten Xala-Merinori, eta Berasaluze ordezkatzen zuen Elezkanok eta Zubietak 19-22 hartu zituzten menpean Oinatz Bengoetxea eta Alvaro Untoria. Finalerdirako sailkatu dira Berasaluze eta Zubieta, eta hanka ia bertan dute Ezkurdiak eta Zabaletak.

Ostiralean, Donibane Garazin, Ezkurdiak eta Zabaletak azken hiru asteetako porrotei buelta eman zioten eta euren zortzigarren garaipena lortu zuten Xala eta Merino 12 tantotan utzita. Sakandarrak partida hasieratik izan ziren nagusi, eta berehala hasi ziren Xalari eta Merinori aldea ateratzen. Azken hauek, gainera, akats asko egin zituzten. Zabaleta bikain egon zen atzeko koadroetan, eta bi dejada egiteko aukera ere izan zuen. Garaipen honekin, sakandarrak dagoeneko ia matematikoki sailkatuta daude finalerdietarako.

Bilbon jokatutako partidan, partida erdialdera arte parez-pare aritu ziren Berasaluze ordezkatu zuen Danel Elezkano eta Aitor Zubieta eta Oinatz Bengoetxea eta Alvaro Untoria. Atzeko koadroetan Aitor Zubietak ez zuen beste batzutan bezala agindu, astean barna sukarrarekin bueltaka ibili baita eta haren eraginengatik ez baitzegoen ohiko sasoiarekin. Untoriak ere ez zuen aurreko asteetako maila eman, eta, hortaz, partida aurreko koadroetan erabaki zen. 9-7 aurreratu ziren Bengoetxea eta Untoria, baina une horretan hasi zen Elezkanoren erakustaldia. Bera ezker esku bikainari esker, partida hautsi zuen 1-11ko partzialari esker, eta 10-18 aurreratu ziren Elezkano eta Zubieta. Bere pilota azkarragoei esker Oinatzek eta Untoriak erantzun zuten, baina azkenean, 19-22 irabazi zuten Elezkanok eta Zubietak. Lan horri esker, 9. puntua eta finalerdietarako sailkatzea lortu zuten.

Zubieta kontentu

Aitor Zubieta kontentu zegoen partida bukaeran. “Orain bai, matematikoki barruan gaude eta oso pozik. Partida gogorra izan da, guk pilota astunak hartu genituen, mugitzeko zailak zirenak, eta horiekin ongi ibili gara. Ni egun txarrak pasatzetik nator, nahiko kaxkal, sukarrarekin eta birusarekin bueltaka. Baina nahiz eta beste batzuetan bezainbat ez eman, lanean saiatu naiz, pilota kentzen. Eskerrak Danelek ikusgarri jokatu duela, erasoan eta defentsan ikaragarri aritu da. Pablok eta nik berari eskertu behar diogu puntu hau. Orain, lanean jarraitu eta ongi errekuperatzea da kontua, finalerdietara sasoitsu iristeko” adierazi zuen Aitor Zubietak.

Datorrena

Binakako hasierako ligaxkako 12. jardunaldian, Ezkurdiak eta Zabaletak Retegi Bi eta Rezusta izanen dituzte aurkari Munitibarren. Ezkurdiak eta Zabaletak matematikoki sailkatzeko 9. garaipena lortu nahiko dute, baina Retegi Bi eta Rezusta irabaztetik datoz eta peleian jarraitzeko asmoa dutenez, irabaztera aterako dira. Lehia konplikatua aurreikusten da. Eta dagoeneko sailkatuta dauden Berasaluze IIak eta Zubietak, soilik bi puntu dituzten Xala eta Merino II.a izango dituzte aurkari. Xalak eta Merinok iraudi ona eman nahiko dute, eta horregatik arerio arriskutsuak izango dira lanak eginak dituzten Berasaluze eta Zubietarendako.


Azken eraso sexista salatzeko mobilizazio eguna izan da gaurkoa

Ostiral goizean Usurbilen izandako azken eraso sexista salatzeko eguna astelehen hau. Elkarretaratzea deitu du Usurbilgo Udalak iluntzeko 19:30etan Mikel Laboa plazan. Herritarrei mobilizazio honetan parte hartzera deitzen zaie. Udalak erasotuari eta ingurukoei elkartasuna adieraztearekin batera, NOAUA!ra helarazi berri duen ohar bidez "ozen arbuiatzen ditu sexu indarkeriazko erasoak, baina hitzezko salaketatik harago, jarrera aktiboa eskatzen du gaitz sozial honi gogor erantzuteko. Ezin da beste aldera begiratu eta jarrera aktiboa behar da, besteak beste, emakumeok ahalduntzea eta gizonezkook gure maskulinitatea deseraikitzea".

Epailearen esku

Ertzaintzak 43 urteko gizonezko bat atxilotu zuen ostiral goizean Usurbilen, bikotekide ohiari sexu erasoa egitea egotzita. Erasoa banantze prozesu betean den bikotearen etxean jazo zen, ostiral goizeko 11:00ak aldera. Gizonezkoak emakumea immobilizatu eta erasotzen ahalegindu zen, Ertzaintzak berri eman duenez, baina, gertatutakoaren lekuko zuzena izan zen hirugarren pertsona batek geldiarazi zuen.

Hernaniko ertzain etxeko talde bat bertaratu eta gizonezkoa atxilotu zuten. Emakumea Donostia ospitalera eraman zuten, zauriak artatzera. Gizonezkoa epailearen esku utzi zuten larunbat goizean.


Arrakasta, arrastaka

Abenduaren 15ean Irlandak atzean lagako du erreskatea, eta susperraldi zantzuak ditu ekonomiak. Halere, murrizketak egiten jarraitu du Dublinek, eta «garai zailak» iragarri ditu.

Arrakasta istorio bat nahitaezkoa da botikarik mingotsenaren erabilera justifikatzeko. Bruselak eta Berlinek Europan ezarritako austeritatearen errezeta gogorra justifikatu beharra daukate, eta aurkitu dute egiaztagiria: Irlanda garaipen kartel bihurtu du troikak. Datorren abenduaren 15ean Europako Batasunaren, Europako Banku Zentralaren eta Nazioarteko Diru Funtsaren erreskate programatik ateratzen euroguneko lehen kidea bilakatuko da Dublin. Gainera, aurten arrakastaz bueltatu da merkatuetara, atzerriko inbertitzaileen konfiantza berreskuratu du, eta bigarren hiruhilekoan atzeralditik atera eta %0,5 hazi da barne produktu gordina (BPG). «Haizea alde daukagu gure subiranotasuna berreskuratzeko», harrotu da Michael Noonan Irlandako Finantza ministroa.

Baina EBko diskurtso ofizialak troikako austeritatearen musuak Dublin atzeraldiaren lozorrotik esnatu duela badio ere, Irlandarena ez da maitagarrien ipuin bat. Egia da langabezia tasa urtebetean %15,1etik %13,3ra jaitsi dela, Dublinen etxebizitzen prezioa %10 igo dela hamabi hilabetetan, nazioarteko teknologia eta komunikazio konpainia handienentzat inbertsio leku erakargarria izaten jarraitzen duela —sozietateen gaineko %12,5eko zerga apalagatik—, Standard&Poor’s eta Fitch rating agentziak zabor mailatik inbertsio mailara igo dituztela Irlandako bonoak eta aurtengo bigarren hiruhilekoan esportazioak %4,3 hazi direla. Baina egia da, baita ere, barne kontsumoak ahul jarraitzen duela —%0,7 hazi da —, hirietan ez bezala landa eremuetan ez dela susperraldirik nabari, kide guztiak langabezian dituzten familia kopurua %15etik %22ra igaro dela 2007tik 2010era —horixe da azken datua— eta Irlandakoa bezalako ekonomia globalizatuak arrisku handiak dituela nazioarteko merkatuen gora beherekiko menpekotasun handiegia duelako. Goizegi da tigre zelta berriaren larrua saltzen hasteko.

1990eko hamarkadan jaso zuen uharteko ekonomiak tigre zelta goitizena, garai hartan izugarri hazten ari ziren tigre asiarrekin parekatuz. 1991tik 2003ra bitartean, Irlandako ekonomiak, urteko, batez beste, %6,8ko erritmoan egin zuen gora. Burbuila, besteak beste, eraikuntza sektoreak puztu zuen. 2007an eraikuntzakBPGaren %25 hartzen zuen; sei urte geroago, etxegintza sektoreak BPGaren %6 baino ez du hartzen. 2008ko krisiak bete-betean pitzatu zuen airezko tigre zelta, ia erabat hustu arte.

Murrizketak

Uharteko banku sistema kolapsatu egin zen, eta 2010ean iritsi zen troikaren erreskatea, 67.500 milioi eurokoa. Laguntzaren truke, jakina, austeritate zorrotza ezarri behar izan du Dublingo gobernuak. Krisia lehertu zenetik irlandarrek 28.000 milioi euroko murrizketak eta zerga igoerak jasan dituzte. Hain zuzen, orain bi aste Fine Gael eskuindarren eta laboristen koalizio gobernuak murrizketen zazpigarren aurrekontuak aurkeztu zituen 2014rako.

Dublinek nahiago izan du «berreskurapenaren aurrekontu» gisa aurkeztea, baina guraizeen aurrekontuak dira, beste behin. Gobernuak zerga berri batzuk sortu ditu eta osasunean zein ongizate sozialean egingo ditu murrizketak 2.500 milioi euro aurrezteko. Bruselarekin adostutako defizit muga betetzea du helburu Enda Kennyren gobernuak: 2014an defizita %4,8tik beherakoa izatea. Gastu publikoa txikituta, 1.650 milioi euro aurreztea espero du, eta zerga berriekin 850 milioi euro biltzea.

Lehen ministroak berak aitortu du datorren urteko aurrekontuak «gogorrak» direla, baina «bidezkoak» izango direla gaineratu du. Izan ere, troikak 3.100 milioiko murrizketa egiteko eskatu zion Dublini, eta azkenean gobernuak 2.500 milioira jaitsi du mozketa. Hala ere, osasunerako 180 edo 200 milioi euro gutxiago jarriko ditu estatuak. Kontuan izan behar da Irlandan diru sarrera oso urriak dituzten familiek dutela soilik ohiko sendagilearengan kontsultara doan joateko eskubidea; gainontzekoek 50 eta 70 euro artean ordaindu behar izaten dituzte kontsulta bakoitzeko. Bestalde, ongizate sozialaren arloan 140 eta 150 milioi euro arteko murrizketa egingo du gobernuak, eta horren ondorioz, esate baterako, nabarmen jaitsiko da 25 urtetik beherakoen langabezia saria.

Dagoeneko kalera atera dira protesta egitera hiriburuan, besteak beste, pentsiodunak eta haurdunak, haien orain arteko diru sarrerak nabarmen jaitsiko dituelako gobernuak. Gainera, krisia hasi zenetik pentsiodunek langile publikoek baino murrizketa gutxiago izan badituzte ere, ez da egia ez dutela erosmen ahalmena galdu, prezioen gorakada orokorrak haiei ere eragin baitie —energiaren prezioa, adibidez, %34 igo da 2008tik—. Astean 180 eta 230 euro artekoak dira, batez beste, Irlandako pentsioak, eta MABS finantza aholkularitzaren kalkuluen arabera, soilik gastu arruntak kontutan hartuta, bakarrik bizi den, osasun arazorik ez duen eta ordaindu beharreko hipotekarik ez duen pentsiodun bati 23 euro baino ez zaizkio sobratzen aste amaieran, 92 euro hilabetean. Bestetik, emakumeek amatasunagatik astean jasotzen duten 230 euroko laguntza astean 198 eurotara jaitsiko da datorren urtarriletik aurrera: hilabetean 128 euro gutxiago.

‘Silicon Docks’

Zergei dagokionean, estatuaren diru laguntzak jasotzen dituzten bankuei zerga berezi bat jartzeko asmoa du koalizio gobernuak urtean 150 milioi euro irabazteko. Baina bada, Europako kideek behin eta berriz errepikatu arren, bada Kennyk aldatu nahi ez duen zerga bat: sozietateen gaineko zerga. Izan ere, %12,5eko zerga apal horri esker —%22,8koa da EBko batez bestekoa— bereziki AEBetako multinazional handien paradisu fiskal bihurtu da Irlanda, eta bertan dituzte Europako egoitza nagusiak, adibidez, Applek, Facebookek, Yahook, Googlek, Twitterrek, eBayk edo LinkedInek.

Atzerriko multinazionalen jarduerak sekulako pisua du Irlandako esportazioetan, eta aldi berean, esportazioek sekulako pisua dute herrialdearen BPGan. Munduko Bankuaren arabera, irlako esportazioak BPGaren %108koak izan ziren iaz. Sektore hori indartsua izatea berebizikoa izan da Irlandako ekonomia atzeralditik ateratzeko. Gainontzeko herrialde erreskatatuetan, izan ere, esportazioek ez dute horrenbesteko pisurik: BPGaren %27koak dira esportazioak Grezian eta %30ekoak Italian.

Dublingo portua aldeak sekulako itxuraldaketa egin du azken urteetan, eta multinazional teknologikoek, hotel garestienek eta kafetegi eta jantokiek Silicon Docks izena hartu duen zonaldea sortu dute. Fenomenoak iman eta dei efektua sortu du: IDA atzerriko inbertitzaileentzako Irlandako estatu agentziak marka guztiak hautsi ditu azken bi urteetan, ia 300 multinazionalen proiektu jasota. Egoitzak eta bulegoak jartzeko toki bila dabiltza konpainia asko, lanpostu kualifikatuak eta ondo ordainduak sortzen dituzte, eta barne ekonomia berriz aktibatzeko ere lagun dezake. Dagoeneko nabari dira zantzu batzuk.

Herrialdeko hiriburuan etxebizitzen prezioak %10 hazi dira urtebetean, eta CBRE Irlandako higiezinen zerbitzu etxe nagusiaren arabera urtea amaitzerako %20raino igo daiteke merkataritzarako Dublingo orubearen prezioa. Hiriburuan ekonomiaren susperraldiaren zantzu argiak ageri dira dagoeneko, eta baita hegoaldeko Cork eta mendebaldeko Galway hirietan ere. Baina ez da gauza bera gertatzen ari herrialde osoan. Irlandako berreskurapena bi abiaduratan gertatzen ari da. Landa eremuan, eremurik zabalenean, hazi barik jarraitzen du ekonomiak.

Areago, landa eremuak husten ari dira, inoiz baino handiagoa delako emigrazioa. Irlanda emigratzaileen herria izan da historikoki, baina marka guztiak hausten ari da krisia lehertu zenetik. Sei minuturo joaten da atzerrira norbait: 2008az geroztik 397.500 lagunek alde egin dute batez ere Erresuma Batura, Australiara, Kanadara eta AEBetara. Kopuru handia da 4,5 milioi biztanleko errepublikarentzat. Gainera, langabezia tasa ere hiriguneetan baino handiagoa da landa eremuan: Dublinen %12koa da, eta Donegal eskualdean %18,3koa.

Beste laguntza bat?

Hala eta guztiz ere, diskurtso baikorra du gobernuak. «Azkenean atzean lagako du erreskatearen aroa. Larrialdi ekonomikoa amaitzear dago», ausartu da Kenny lehen ministroa, baina oinak lurrean izateko ere eskatu du: «Oraindik bide luzea dugu egiteko. Garai zailak ditugu aurrean».

Arrazoi du gobernuburuak, asko baitira Irlandaren arriskuak. Moody’s rating agentziak, esaterako, oraindik zabortzat jotzen ditu irlako bonuak, zor publiko handia duelako —aurten BPGaren %123ra irits daiteke—, banku sistemak oso ahul jarraitzen duelako —baliteke EBren datorren urteko estres testen ondorioz kapital gehiagoren beharra agerian geratzea— eta euroguneko edozein gora-beherak kolpea eman diezaiokeelako. Gainera, ekonomiaren hazkundea txikia da, gobernuak BPGaren %0,2ko gorakada aurreikusten baitu 2013rako —2014rako %1,8ko hazkundea espero du—. Azkenik, atzerriko eta bereziki Erresuma Batuko eta AEBetako ekonomiaren martxarekiko menpekotasun handiegia du, herrialde horietan merkatuak okertuz gero eragin zuzena dute irlan. Euroaren eta dolarraren arteko balio tasak ere eragin zuzena du Irlandako ekonomiaren garapenean.

Arrisku horiek guztiak kontrolpean izate aldera, erreskate programatik atera arren, Dublinek laguntza gehigarri bat eskatzea nahi dute Bruselak eta Berlinek. Noonan Finantza ministroak esan du ez dela beharrezkoa, baina aitortu du oraindik itxi barik dutela zein izango den erreskate osteko estrategia: «Ezinezkoa da erabakirik hartzea Alemanian gobernua osatzen ez den bitartean». Eta bitartean, Angela Merkelekin gobernu koalizioa osatzekotan dabiltzan sozialdemokrata alemaniarrak esaten ari dira Irlandari sozietateen zerga igotzeko eskatuko diotela, Europako Batasuneko gainontzeko kideekiko konkurrentzia desleialtzat jotzen dutelako. Inork zalantzarik baldin bazeukan, Noonanek agerian laga du Irlandako arrakasta istorioa Berlinen ari direla idazten.


Eski txapelketak

Bulneseko igoera saiakerarekin bat egin zuen, Alpino Uzturre taldeak Espainiako eski txapelketa Aralarren antolatu zuenekoak; elur faltagatik, ordea, Candanchun izan zen lehia

Duela bost hamarkada, Aralarren, neguko ia asteburu guztietan elurra izaten zenez, iraupen eskiak ere indar handia zuen Tolosaldean. Alor horretan ere irteera eta txapelketa ugari antolatzen zituzten herriko bi mendi elkarteek. Horien artean nabarmenena, Alpino Uzturrek euskal federazioarekin batera 1969an antolatutako Espainiako Txapelketa izan zen. Aralarren egitekoa zen, otsailaren 5etik 9ra, baina, otsailaren 1ean elurrik ez zegoenez, Candanchura aldatzea erabaki zuten. Txapelketa hasi bezperan bota omen zuen elurtea Aralarren. Beranduegi.

18 infantil, 32 junior eta 84 senior izan ziren parte hartzen, Andaluzia, Aragoi, Asturias-Leon, Kantabria, Gaztela, Katalunia eta Euskal Herriko federazioettik; Guardia Zibil batzuk ere izan ziren parte hartzaile. Aurkezpena, entrenamenduak, probak, desfilea, bazkaria eta amaiera ekitaldia izan ziren. Tolosarren artean Alpinoko Jose Luis Gorri Lekuona aipatu behar da bereziki: aurreko urtean bezala, irabazle izan zen, hiritarren mailan, 30 kilometroko proban eta, 15 kilometrokoan, bigarren hiritarren mailan.

Alpinoko eskiatzaile hauek ere izan ziren euskal selekzioarekin: Antonio Lobo, Juan Antonio Laredo, Mariano Arrazola eta Jose Antonio Gorostidi jubenila. Arrazolak Suediako Vassa proban parte hartu zuen aurreko urtean. Lobo Espainiako selekzioko kidea zen eta Insbruck-eko Universiadan izana zen eta, Laredo eta Lekuonarekin batera, Espainiako txapelduna izan zen erreleboetan, 1968an. Urte hartan ez zuten zorterik izan, emaitza kaskarragoak lortuz. Beren kabuz joandako beste tolosar batzuk ere izan ziren: Jose German Gimenez juniorra, Francisco Tuduri eta Sabino Aranburu. Asturias-Leoneko Alfredo Valbuenak irabazi zituen bi proba nagusiak.

Antolaketa lanetan, Jose Sasieta izan zen zuzendaria. Kronometrarien burua Francisco Aizpurua izan zen, eta Mikel Arrastoa materialarena; kontroletan, berriz, Periko Txipia Agirre aritu zen. Marrubi taldea, berriz, Jose Ignacio Koeti Zuriarrain, Agustin Piti Bidaurreta, Patxi Larramendi, Garbiñe Zabala, Lukas Mendikute hainbat lanetan aritu zen. Txapelketako azken egunean eguzkia izan zen, eta ikusle ugari bildu zen. Antolakuntza hura erronka handia izan zen, baina, azpimarratzeko da, ondo atera zela.


Tasio Erkiziari urtebeteko zigorra jarri diote, Argala goratzea egotzita

Bertsoak botatzea eta ezpata dantza zein ikurrin dantza egitea frogatzat hartu ditu Auzitegi Nazionalak

2008ko abenduaren 21ean, Jose Miguel Beñaran Argala hil zutela 30 urte igaro zirela oroitu zuten Arrigorriagan. Ekitaldi hartan hizlari aritu izanagatik, urtebeteko espetxe zigorra ezarri dio Espainiako Auzitegi Nazionalak Tasio Erkizia ezker abertzaleko kideari. Ekitaldi hartan Argalari omenaldia egin ziotela ondorioztatu du Javier Gomez Bermudez buru duen epaimahaiak, eta «terrorismoa goratzea» egotzi dio Erkiziari. Urtebeteko kartzela zigorraz gain, zazpi urterako erabateko inhabilitazioa eta auziak eragindako gastu guztiak ordaintzeko zigorra ere ezarri dio.

Erkiziak «terrorismoa goratu» zuela argi ikusi duela dio Auzitegi Nazionalaren epaiak, «froga» bitxietan oinarrituta. Ezker abertzaleko kideak ekitaldi politikoan esan zituenetatik esaldi bakarrari erreparatu dio: «Hausnarketa bat eskatzen dut biderik egokiena hautatzeko, Estatuari min gehien egiten dion eta herri hau egoera demokratikora eramango duen bidea hautatzeko». Erkiziak berak epaiketan azaldu zuen ezker abertzaleak «gogoeta sakona» egiteko beharra plazaratu zuela ekitaldian. «Estatuari min gehien egiten dion bidea» hautatu behar zela adierazi zuela; alegia, «bide politikoa» hartu beharraz ohartarazi zuela, «Estatua oso ahula delako argudio politikoetan eta indartsua errepresioan».

Erkiziak berak azaldu zuenez, ekitaldi politikoa izan zen hura, eta hitzaldi politiko hutsa egin zuen. Areago, «prozesuaren hasierako hitzaldia» huraxe izan zela zehaztu zuen. Euskal Herrian «bake eta normalizaziorako aukera historikoa» dagoela ere esan zion epaimahaiari, eta aukera baliatzeko deia egin zuen.

Auziaren nondik norakoak ikusita, epaiketa egiteko arrazoi bakarra aurkitu zuen Erkiziak: «Ideia politiko batzuk jazarrita daudela». Oso bestelako argudioak jasotzen ditu, ordea, epaiak: «Hitzaldi politiko hutsa egin izan balu Euskal Herriaren independentziaren eta sozialismoaren defentsan, bere jarrera ez litzake zigortzekoa izango, Espainia demokrazia tolerantea baita».

Epaimahaiak «omenezko jarrerak» eta «terrorismoa goratzekoak» ikusi ditu ekitaldian, eta horiek ditu Erkizia zigortzeko frogatzat: Argalaren argazkia zegoela oholtzan; «ekitaldian instrumentu tradizionalak jo—txalaparta, txistua eta abar— eta bat-bateko bertsoak kantatu» zirela; eta ezpata dantza dantzatu zela: «Beti oroitzapen ospakizunekin edo ohore ekintzekin lotuta dagoen eta ezpatekin egiten den dantza, dantzariek ezpatekin militarki agurtzen dutena». Ikurrin dantzan, dantzariek, eskenatokiaren aurrean zeudela, «burua ikurrinaren azpian umiliatu» zutela ere jasotzen du autoak. Argalaren irudiari Erkiziak krabelin bat jarri izana du beste froga.

Erkizia ez da Argalaren heriotza oroitzeko ekitaldian parte hartzeagatik zigortu duten lehena. Arnaldo Otegiri urte eta erdiko espetxe zigorra ezarri zioten 2007an, Argala hil zuteneko 25. urteurreneko ekitaldian, 2003ko abenduaren 21ekoan, parte hartu izanagatik. Martuteneko espetxean bete zuen zigorra Otegik.

Rafa Diezek aske segituko du

Bestalde, Rafa Diez LABeko idazkari nagusi izandakoaren askatasun egoerari eustea erabaki du Espainiako Auzitegi Nazionalak. Voces contra el Terrorismo-Verde Esperanza taldeak Diez berriz espetxeratzeko eskatu zuen, baina Angela Murillo buru duen epaimahaiak atzera bota du eskaera. Auzitegiak argudiatu duenez, iazko apirilean aske utzi zutenean Diezi ezarri zitzaizkion baldintzak hautsi diren frogarik ez dago.


Imanol Landa, Eudelen presidente berria

Getxoko alkateak nabarmendu duenez, "ateak zabalik ditugu erakundean parte hartu nahi duen ororentzat".

2015-2019 legealdirako zuzendaritzaren 15 alkate kideak aukeratu ditu Eudelek Durangoko Landako Gunean. Era berean, Imanol Landa (EAJ) erakundeko presidente izendatu dute.

Getxoko alkatearekin batera, Euskadiko Udalen Elkarteko zuzendaritzan egongo dira PSE-EEko, PPko eta hautagaitza independenteetako ordezkariak ere.

"Ateak, zabalik"

Presidente izendatu berritan egindako hitzaldian nabarmendu duenez, "elkarrizketa eta adostasuna zaindu eta lantzea" da bere helburu nagusia, baita "euskal udalentzat proiektu integratzailea garatzea" ere. EH Bilduri zuzendutako adierazpenetan, honakoa azpimarratu du buruzagi jeltzaleak: "Ateak zabalik mantenduko ditugu udalen eta herritarren zerbitzura dagoen erakunde honetan parte hartu nahi duen ororentzat".

"Proiektu partekatu" bat helburu, hobetu daitezkeen arloak hobetzeko behar den hausnarketarekiko jarrera irekia dugu", erantsi du.

EH Bildu, kanpo

EAJk 10 ordezkari, PSE-EEk hiru, PPk bat eta talde independenteek beste bat izatea adostu zuten.

Sozialistena izango da lehenengo presidenteordea, eta Jose Antonio Santano Irungo alkateak eutsiko dio postu horri.

EH Bilduk, EAJren atzetik udal ordezkari gehien dituenak, ez du erakundean parte hartuko, aurreko legegintzaldian bezalaxe.

Hain justu, Natxo Urkixo Laudioko alkateak adierazi duenez, "elkarrekin normaltasunez aritzeko eta estatutuei buruz akordioa lortzeko" hitz egiteko jarraitzeko prest daude koalizioko alkateak.

Urkixoren hitzetan, "oraindik goiz da akordioez hitz egiteko", baina "EH Bilduk argi utzi nahi du, bilkura honetan egonda, Eudelen eta EAEko udalen alde lan egiteko prest gaudela".


Crowdsourcing azpidazketa, Europako ikus-entzunezkoak ikusgarriago egiteko

Europako hizkuntza aniztasunaren erakusle izateko eta hizkuntza txikiak ere ikusgarriago egiteko, azpidazketa sustatzeko milioi bat euro jarriko du Europak. Azpidazketaren bidez, Europako zineak Europako herrialdeetan zehar zabalkunde gehiago izatea bilatzen da, hizkuntza ez dadin filmaren zabalkudearentzako traba. Irailaren 25ean amaituko da azpidazketa modu errazagoan egiteko proiektuak aurkezteko epea.

Hain justu, asteon, Donostiako zinemaldian elkartu dira, Jaurlaritzaren HPSk eta Kultura sailak antolatuta, Norvegia, Estonia, Letonia, Finlandia, Danimarka, Polonia, Suitza, Gales, Eslovenia, Irlanda, Islandia eta Friuli Venezia Giulia ordezkatzen hainbat agintari. Denen artean adostu dute “Glocal cinema: big stories, small countries” manifestua. Zine Euskadik eman du ekimenaren berri, sustatu.eus webgunean ikusi dudanez.

Iturria: Zine Euskadi, in sustatu.eus

Hizkuntza gutxituetan edo txikietan aritzen diren zinegileek, eta orokorrean, ikus-entzunezko ekoizleek, merkatu txikiaren traba bizi dute. Euren lanak ezagutzera emateko marketing edo distribuzio kanpaina zailagoak garatu behar izaten dituzte, hizkuntza “oztopo” bilakatzen baita produktua ezagutzera emateko. Europaren aberastasunetako bat da eleaniztasuna, baina oztopo da, aldi berean, ikus-entzunezko ekoizpenen zabalkunderako. Jada 1991ean European Institute for the Media–ren zuzendari Georger Wedellek zioen ezinbestekoa zela “ingelesetik aparteko gainerako hizkuntzen aitortza Europako ikus-entzunezko lanen jatorrizko hizkuntza gisa, bereziki harreta jarriz Europan zabalkunde txikiena duten hizkuntza txikietan”.

Ildo berean, sasoi hartan Georg-Michael Luyken eurodiputatuak zuzendutako ikerketa lan baten esaten zen, “hizkuntza transferentziak funtzio bikoitza duela: ulergarri egitea atzerriko hizkuntzan sortutako telebista saioak eta komunitate lingustiko txikietan sortutako ekoizpenak sustatzea eta zabaltzea”.

Hizkuntzaren mugak gainditzen

Urte dezente igaro dira “Overcoming language barriers in television. Dubbing and subtitling for the European audience” lana argitaratu zenetik. Komunikabideen Europako Institutuak atera zuen, Luykenek zuzendutako lantaldeak eginda. Zer diren kontuak, bi hamarkada beranduago, oraindik ere, hizkuntz aniztasuna zela baliatu asmatu ezinda dabiltzala. Joxean Muñoz Eusko Jaurlaritzako Kultura, Gazteria eta Kirola sailburuordeak Zinemaldian egindako agerraldian azaltzen zuenez, hizkuntza txikietan zinemagintzan ari direnek ez daukate zertan euren lana hizkuntza horretan bizi diren herrira mugatu behar; horregatik elkarlanean eta sarean lan egiteko egitasmoa abiatu dute, mapa berri bat sortzeko, “Europaren erdia baino gehiago hartzen dutelako hainbat eta hainbat hizkuntzek, hizkuntza hegemonikoetatik harago”. Oraindik asmoa bada ere Zinemaldian aurkeztu zutena, ez baita egitasmoa erakundetu, taldea gisa lanean jarraitzeko konpromisoa adierazi zuten Donostian bildutakoek.

Crowdsourcing azpidazketa

Inguru horretan mugitzen da baita ere “European film in the digital era” txostena, Europar Batasuneko kultura batzordeak onartu berri duena. Hizkuntza gutxituetan ekoitzitako ikus-entzunezkoen zabalkudea sustatzea adostu dute txostenean, besteak beste, eta horretarako, azpitituluen itzulpena egiteko online plataforma bat sortzeko asmoaren alde egin dute. Crowdsourcing bidezko azpidaketa deitu dute; Opendatan irakur daitekeenez, “Crowdsourcing azpidatzita Europako lanen zirkulazioa handitzeko”.

Diotenez, eta kopia digitalek analogikoak ordezkatu dituztenez, itzulpen eta azpidazketa kostuak dezente merkatu dira. Edozein film egon daiteke hainbat hizkuntzatan, hartara, ikus-entzunezko horren zabalkundea erraztuz. Argumentu hori oinarri hartuta, eta kostuak mugatzeko eta europar zinearen ezagutza sustatzeko, azpidazketa kolektiboaren proiektua aipatzen da onartutako dokumentuan.

Europar Batasunaren Communications Networks, Content and Technology batzordeak milio bat euroko aurrekontua onartu du Europako lanen zirkulazioa handitzeko crowdsourcing azpidazketa sustatzeko; proposamenak aurkezteko epea irailaren 25ean amaituko da.

‘Europako zinea aro digitalean’ txostenak aitortzen duenez, 2014an 1.500 film estreinatu ziren kontinente zaharrean, baina filmak zabaltzeko orduan zenbakiak dezente jaisten dira. Aitortzen denez, ezinbestean azpidatzitako filmak eskurago jartzeko lan egin beharra dago, herrialde gehiagotara helaraziz, kultura eta hizkuntza aniztasuna zabaltzeko. Ildo horretan, MEDIA programaren bidez urteetan egiten den lana azpimarratzen dute txostengileek: azpidatzitako jatorrizko bertsioen zabalkundea sustatzeko laguntzak jasotzen dira programa horretan “Europako kultura eta hizkuntzen ezagutza ulertarazten” laguntzeko. Teknologiak ere laguntzen du, jakina, bide horretan.


Kaixo Gazte! Mintzakuadrillak egitasmoa gaur bertan jarriko dugu martxan

Kaixo Gazte! Mintzakuadrillak egitasmoa gaur bertan jarriko dugu martxan lehenengo kuadrillarekin!!! Jada 74 gaztek eman dugu izena eta abian gaude!!! 4 kuadrilla animatu gara eta 11 norbanako!!! Norbanakoak 2 kuadrillatxoetan banatu gara, astearteetan arratsaldeko 17:00etan eta ostegunetan arratsaldeko 19:00etan. Bi kuadrillak bodegilla tabernan elkartuko gara. Bestetik, kuadrillak ostiraletan batuko dira. Beraz, badakizu!!! Animatzen bazarete han aurkituko gaituzue! Akachak Akats Lortuko Dugu!! !


Hainbat sari eskuratu dituzte Berako Musika Eskolako ikasleek Andoaingo XIII. Piano Jaialdian

Urrezko sei domina eta zilarrezko hiru ekarri dituzte, baita ohorezko diploma bat ere

Euskal Herriko eta Frantziako 733 pianojoleak parte hartu dute joan den asteburuan, otsailaren 24 eta 25ean, Andoaingo XIII. Piano Jaialdian herriko Bastero Kultur Etxean. Berako Isidoro Fagoaga Udal Musika Eskolako Mª José Vergara Iraeta, piano irakaslea lagunduz bederatzi ikasle aurkeztu ziren adin eta maila desberdinetan arraskasta handia lortuz.

A MAILA, BAKARLARIA, 11urte arte:

• Urrezko domina eta Ohorezko diploma: LUKA NEWELL

A MAILA LAU ESKUTARA (11 urte arte):

• Urrezko domina: Axuri ZAPIAIN eta Onintza GOIA

• Urrezko domina: Mikel CANO eta Jimmy O’LEARY

• Zilarrezko domina: Saioa GARTZIA eta Jone HUIZI

B MAILA, BAKARLARIA, 12-14 urte tartekoak:

• Urrezko domina: Ainhoa ELGORRIAGA (9 urte)

C MAILA, BAKARLARIA, 14-18 urte tartekoak:

• Zilarrezko domina: Nahikari LOIARTE

Azpimarratu behar da 9 urteko ikaslea den Luka Newell, Bastero Kultur Etxeko Aretoan Bukaera Kontzertuan jotzeko aukeratu zutela, 500 pertsonen aitzinean.


Ezinduentzako txartel berriak azaroaren 30a baino lehen eskatu behar dira udaletxean

Otsailaren 1etik aurrera Gizarte Zerbitzuetako bulegoetan jaso ahal izango dituzte gero txartel berriak

Udalak ezinduentzako txartelen udal agintarau berria ere sortu du

Eusko Jaurlaritzak diseinatu eta Europako ereduarekin bat egingo duen ezinduentzako txartel berria banatzen hasiko da laster Azpeitiko Udala. 2012ko martxoaren 1etik aurrera derrigorrezkoa izango da orain arte erabili izan den zaharra ordezkatyko duen txartel berria erabiltzea. Hori dela eta, ezinduentzako txartelak berritzeko epea ireki dute Udaleko Gizarte Zerbitzuetan.

Txartel berria jasotzeko eskaerak azaroaren 30a arte egin daitezke udaletxean. Otsailaren 1etik aurrera Gizarte Zerbitzuetako bulegoetan jaso ahal izango dituzte gero txartel berriak. Txartel berria jasotzerakoan, orain arte erabilitakoa udal bulegoetan utzi beharko dute erabiltzaileek.

Agintarau berria

Txartel berria lortzeko prozedurarekin bat eginez, Azpeitiko Udalak ezinduentzat txartelen udal agintarau berria ere sortu du; 2011ko uztailaren 22ko Gipuzkoako Aldizkari Ofizialean argitaratu zuten agintaraua.

Aipatu txartelei erabilera egokia ematea da agintarau berriaren helburua. Araudiaren alderdi eta berrikuntza esanguratsuenak honako hauek dira:

Txartela pertsonala eta besteren ezina izango da, ezintasuna duen pertsona izango da haren titularra, eta titularrak, gidari gisa edo bidaiari gisa, bidaiatzen duenean soilik erabili ahal izango da, haren jabetzako ibilgailuetan edo beste edozein ibilgailutan ezindua garraiatzeko erabiltzen bada.

Aparkaleku-txartela, jatorrizko dokumentua betiere, ibilgailuaren aurreko kristalean jarriko da, ibilgailuaren kanpoaldetik haren aurreko aldea irakurtzeko moduan, eta kontrolerako erakutsiko egingo da, eskumena duten udaltzainek hala eskatzen badute.

Inolaz ere ezin izango dira aparkaleku-txartelen kopiak erabili.

Aparkaleku-txartelen kopiak erabiltzeak ez du inolako balio ofizialik izango, eta horrenbestez, ulertuko da fotokopia horiek dituen ibilgailuak ez duela beharreko baimenik, eta beraz, indarrean dagoen legeriaren arabera jardungo da haren aurka.

Horretarako egokituriko lekuetan aparkatzeko balio izango du, eta baita aparkatzea debekatua dagoen lekuetan ere behar duten denborarako, honako salbuespen hauekin:

Oinezkoentzako eremuak, nasak edo espaloiak eta oinezkoentzako igarobideetan.

Gelditzea debekatua dagoen lekuetan.

Igarobideak edo larrialdiko irtenbideak oztopatzen dituzten lekuetan.

Zirkulazio bideak murrizten dituzten esparruetan.

Ordutegi mugatuko guneetan (TAO) autoa gehienez 4 ordutan utzi ahal izango da, ezer ordaindu beharrik gabe.

Ez dute baliorik izango oinarrizko daturen bat irakurri ezindako txartelek.

Elbarrientzako aparkaleku-plazak gorde egingo dira.

Edozein zalantza argitzeko, Udaleko 943 157192 telefono zenbakira deitu daiteke.


Zenaren eta izango denaren epika

Occhi Di Farfalla taldeak hirugarren lana plazaratu du: 'Destino epikoak'. Formatu elektrikoan grabatu dute, intentsitate aldaketak eta melodia ilunak ardatzean jarrita. Europako bira abiatuko dute gaur, Frantziatik

Errepidera ateratzeko nahiari jarraituta sortu zen Occhi Di Farfalla. Lehen kantuak egin, eta haiekin heldu ziren estreinakoz Alemaniara, Suitzara, Txekiara eta Esloveniara, hogei eguneko bira batean. 2013. urtea zen, eta Miren Arangurenek eta Hodei Estebanek bikote akustiko gisa eman zioten hasiera taldeari. Urte berean grabatu zuten lehen diskoa, taldearen izen berekoa. Handik bi urtera, errepidean ziren berriz; orduko hartan laukote formatuan, kantuak taldean eta elektrikoan jotzeko gogoz. Alemania, Suitza, Txekia, Espainia, Euskal Herria... Jokin Azpiazu Carballorekin (baxua) eta Batirekin (bateria), estreinakoz laukoan sartu ziren estudioan Lerroetatik ihes (2016) grabatzera. Beste bira akustiko bat egin, eta laukoan atera ziren errepidera, Batiren lekuan Ibon Guerra Loinaz zela.

Iritsi behar zirenean iritsi direla, eta beti berandu iritsi direla. Talka horretan sentitu izan direla aitortu dute Arangurenek eta Estebanek. Eta horri zor dio izena lan berriak: Destino epikoak. «Askotan sentitu izan dugu gure belaunaldiak izan zenaren eta izango zenaren artean mugitu behar izan duela, beranduegi edo goizegi iritsi garela. Aurreko belaunaldien borrokak, musikak, egiteko moduek... askoz ere adore gehiago eskatu zutela, eta gurea, aldiz, zuriune moduko bat zela», dio Arangurenek. Bizitako «garai gogorren» aitortza bat ere jasotzen du diskoak. «Pasatutako urte horiek bazuten epikatik, datozenek duten bezala».

Argi dute lan berria heldu behar zenean heldu dela, halere. Musikan bezala, taldekideak beste hamaika alorretan ari direla eta bakoitzaren erritmoak eta egiteko moduak zaintzen dituztela diote. Azken urtea eman dute kantu berriak sortzen, fintzen, hitzak idazten... hau ere laukoan: Esteban, Aranguren, Guerra eta Azpiazu. 11 kantu dira, eta «intentsitate aldaketak eta melodia ilunak» dira nagusi, Estebanen esanetan, nahiz eta «argi izpi ugari» nahasten saiatu diren. «Kantu berean giro ezberdinak sartzen saiatu gara, eta disko osoan zehar kantuen artean nahasketa egotea ere nahi izan dugu hasieratik». Arrasateko Shot! estudioan grabatu dute lana, Ander Barriusok gidatuta. «Ezagutzen gaitu, ezagutzen du aurretik zer egin dugun, eta harekin hitz egin dugu zer nahi genuen. Horrek gauzak asko errazten ditu», esan du Arangurenek. Craig Bjerring (Old Seed) aritu da ekoizle lanetan, eta Arangurenek aipatu du harekin zenbait kantuk «beste buelta bat» hartu dutela. «Aberasgarria eta oso dibertigarria izan da kantuak sortu eta non bukatu duten ikustea. Bjerring musikari aparta da, eta oso eskuzabal jokatu du gurekin».

Haienak dira kantu gehienen musika eta hitzak. Ez denak, baina: IRAk egin ditu Segur ziur-en hitzak eta Nora Strejilevich-en Una sola muerte numerosa liburutik atera dituzte Herio bakarra, heriotz ugari-renak. Warsaw kantuan Batik jo du bateria, eta Bjerringek gitarra Galdu ordez eta Nora joan kantuetan; Bjerringek abestu ere egin du Mamaxola eta Porlanez ase-n. Masterizazioa Ben Chilsonek (Chelsea Woolf) egin du. Hasieratik taldearen izaerarekin eta «jarrera politikoekin» konexio handia izan duela esan du Estebanek: «Milaka kilometrora egon arren, hemengo askok baino hobeto ulertu du taldearen izaera».

Etxean, espazio txikietan

Bidaiatzea etenik izan ez duen asmoa izan da Occhi di Farfallan. Aranguren: «Hasieratik argi izan dugu hori, eta ahal dugun guztia luzatuko dugu». Musika egiteko zein gozatzeko modu bat dela diote, «bizipoza» ematen diena. Gaur abiatuko dute bira berria, Besançonetik (Frantzia); bederatzi kontzertu emango dituzte Frantzia, Alemania, Suitza eta Txekian, eta Bjerring ariko da haiekin biran, gitarran eta baxuan. Espazio txikietan ariko dira, tabernetan, aretoetan, gune okupatuetan... «Hor sentitzen gara eroso, etxean. Espazio horiek sekulako balio sozial, politiko eta artistikoa dute. Erdigunea hura partekatzen dugun pertsonek osatzen dugu; ez markek, ez korporazio handiek, ez diruak». Taldea ezagutu gabe ere, jendea kontzertuetara hurreratzen da zirkuitu horretan, Estebanen iritziz. Eurak ere aritu ohi dira kontzertuak antolatzen, eta badu eragina eszena ulertzeko moduan: «Besteen gaitasun eta miserien berri izateak asko laguntzen du honen guztiaren eraikuntzan. Euskal Herriko musikari askok katxetak asko jaitsiko lituzkete antolatzaile izango balira inoiz». Egun, musika, beste zerbait egin bitartean itzalean egon ohi den hori dela uste du Estebanek. «Oso gutxitan jartzen gara soilik musika entzuten». Gonbit hori egin du: tarte bat hartu, dena utzi, disko bat jarri, eta gozatzen saiatzea. Horretarako, ordea, gaurko gizarteak eskaintzen duen «pazientzia» baino gehiago behar du musikak. «Egia esan, ez musikak soilik. Denak».


Jon Lizarribar, elkarrizketa

Egunerokotasunera ohitzen doa urnietarra, otsailaren lauan La Junquerako mugan aske utzi zutenetik. Harrera beroa egin zioten goizaldean. Igandean ongi etorria egin zioten herriko plazan, oso aldatuta ikusi duen sorterrian.

Fisikoki, zer moduz zaude?

Jon Lizarribar: Lehengo astean, etxeko eskilarak igotzen saiatu eta oraindik ezin nuen belaunarekin. Orain gutxi haragia jaten hasi naiz. Burua da aurrera egiten duena. Burua ondo badago, gorputzak segitzen du azkenean, indar gehixeago edo gutxiagorekin. Luzerako istorioak ditut; ikusmena, oso gertura begiratzen ohituta, asko galdu dut. Bizkarrean lehen hernia bat nuen, orain hiru ditut.

Asteazkenean bi aste Urnietara ailegatu zinela. Hilaren 4ko egun luze hura nola bizi izan zenuen?

J.L. : Bezperan urduri nengoen, hilaren lauan ez dakizu zer gertatutako zaizun. Dakizun bakarra, mugara eraman eta polizia nazionalaren esku geratuko zarela da. Urduritasuna, ezjakintasuna zuregatik eta familiak ere ez daki zer mugetara eramango zaituzten. Espetxetik 8:15etan atera ninduten. Muga batera eramango nindutela esan arren, beste batera eraman ninduten. Euskal Herrira iritsita, aiton-amonen baserrira igo nintzen. Oroitzapen pila nuen, barrua borborka duzu. Kalera iritsi gero eta hor jada urduritasuna. Jende asko, eta eromena, bakarrik edo beste pertsona batekin bizitzera ohitu ostean. Plazan pixka bat galduta, erreferentziak eta aurpegiak bilatzen. Etxean sartzea berriz arraroa zen, azkeneko oroitzapenak etxetik joandakoak dira eta. Sentimendu uholde bat da.

Aske geratu aurreko asteak gose greban eman zenituen, gerora zer gerta zitekren jakin gabe.

J.L. : Azken hiru egunak arte espetxeko eguneroko bizitza egiten jarraitu nuen. Gose greba hasi aurretik, kideekin komentatzen nuen azken egunak izan zitezkeela. Sentsazio arraroak dira. Handik aterata kristoren kontraesana barruan; poza etxera zoazelako, baina buruan bueltaka duzu une oro kidea han dagoela. Itzuleran berarekin hitz egin nuen, 9:00etarako kristoren errejistroa egin zioten, ordenagailua kendu zioten bakarrik zegoela baliatuta. Oraindik arratsaldean ezer berreskuratu gabe zegoen.

Espetxean, egunerokotasunean zeintzuk izan dira pairatu dituzun eskubide urraketak?

J.L. : Ziatikak jota gau osoa igaro nuen, eta hurrengo eguerdira arte ez zidan inork kasurik ere egin. Kaso egin zuten azkenean, kideak atea jotzen hasi zirelako. La Sante-n zeinek labe zomorro gehiago harrapatu, arratsaldero apustuak egiten genituen. Kontziente zara ez dela logikoa, osasun arduradunei, zuzendaritzari idazten diozu. Baina kasurik ez dute egiten, bost hilabete labe zomorroak kentzeko. Umorez hartu beharra duzu, bestela hondoratu egiten zara. Dentistari idatzi larrialdi batengatik eta lau hilabetetara deitu zidaten. Beste aldea, familiarena da. Senitartekoen eskubide urraketek min ematen dute; bisiten mugak, urruntasuna, senitartekoen bidaiak, gutunak bi hilabetera jasotzea, neska lagunaren bisita baimena ematen hamar hilabete atzeratzea... La Sante-tik hamabost egun geroago iritsi nintzen Toulonera. Bitarte horretan, familiak nitaz ez zekien ezer. Horrekin gehiago sufritzen duzu. Ezer gutxi egin dezakezu eta zuk bezain beste edo gehiago familiak sufritzen du.

Nola aurkitu duzu Urnieta itzuli ostean?

J.L. : Oso aldatuta. Asko hazi da. Izugarri aldatu da bizitza aldetik ere, lehen kalean jende gutxi ikusten zen. Andoaindik Hernanirako txikizioak negar egiteko gogoa ematen du.

Denbora honetan herriarekiko lotura mantendu duzu?

J.L. : Gutunak jasotzen dituzu. Eta familiarekin duzun hartu emana. Lotura txikiak dira baina guretzat kristorenak dira. Babes handia guretzat eta familiarentzat.


Eako zenbait gunetan desfibriladoreak jarriko ditu udalak

Eako Udalak herriko zenbait gunetan desfibriladoreak jartzeko asmoa agertu du. Hala, bihotz gelditze kasuetan herritarrei esku hartzeko aukera eskainiko die. Hala ere, desfibriladoreak egoki erabiltzen ikasteko ikastaro bat eskainiko dutela azaldu dute.Lauzpabost orduko ikastaroa izango dela jakitera eman dute, eta bertan parte hartzeko interesa duten herritarrek udaletxera (94-627 52 27) edo ondorengo telefono zenbakira deitu behar dute: 649 35 48 34.Barikua da ikastaroan izena emateko azken eguna. «Ikusten badugu jende askok interesa agertu duela, baliteke bi saio egitea», zehaztu dute udaletik.Hiru gunetanHain zuzen ere, hiru desfibriladore jarriko ditu Eako Udalak. Eskolondon egongo da bat, Bedaronako Herriko tabernaren arkupean beste bat, eta Natxituko Bolatokiaren kanpoaldean beste bat.


Ernesto Prat-en atxiloletaz informatzeko batzarra eginen da asteazken arratsaldean Elizondon

Urtarrilaren 25ean, asteazken goizean atzeman dute Urruñan

Frantziako Poliziak Ernesto Prat Urzainki atzeman du urtarrilaren 25ean, asteazken goizeko 09:30ak aldera Urruñan. Berriozarkoa da Ernesto (1978) eta, Ateak Ireki webaren arabera, 2008tik Lapurdin bizi da, Guardia Zibilak Nafarroan independentisten kontra egindako operaziotik ihes egin ondotik. Europa Press berri-agentziak jakinarazi duenez, Espainiako Auzitegi Nazionalaren euroagindu baten bidez atxilotu dute.

Frantziako Poliziak Ernesto Prat Urzainki atzeman du urtarrilaren 25ean, asteazken goizeko 09:30ak aldera Urruñan. Berriozarkoa da Ernesto (1978) eta, Ateak Ireki webaren arabera, 2008tik Lapurdin bizi da, Guardia Zibilak Nafarroan independentisten kontra egindako operaziotik ihes egin ondotik. Europa Press berri-agentziak jakinarazi duenez, Espainiako Auzitegi Nazionalaren euroagindu baten bidez atxilotu dute.

Ihes egin aitzinetik, Ernesto Prat Elizondon bizi zen eta horregatik, asteazken arratsaldeko 20:00etan batzar informatiboa eginen da Elizondoko plazan. Urruñan ere kontzentrazioa deitua dago.


Nekaezinak

Euripean egin zuten atzo, astelehena, pentsio publiko duinen aldeko elkarretaratzea. Ohi moduan, bereziki erretiratuak eta pentsiodunak elkartu ziren aldarrikapen ekimenean. Datorren astelehenerako egin dute hurrengo hitzordua, 12:00etan, Plaza Berrian.


III. Triatloia jokatzen ari dira

Txirrindulari Elkarteak antolatutako III. Triatloia hasi da. Promozio triatloia 15:00etan hasi da eta 325 metro igerian, 10 kilometro bizikleta gainean eta 2,5 kilometro lasterka egin beharko dituzte parte hartzaileek.

Sprint triatloia ordu bete beranduago hasiko da, 16:00etan, eta 750 metro igerian, 20 kilometro bizikleta gainean, eta 5 kilometro lasterka egin beharko dituzte kirolariek.

Bukatuta, sari banaketa izango da. Promozio triatloian emakumeen eta gizonen sailetan barnean hiru kategoria daude: promesa (15-18 urte), absolutua (19-40 urte) eta beteranoak (41 urtetik gora). Kategoria bakoitzeko lehen hirurak sarituko dituzte, eta Hondarribiko lehen emakumeak eta lehen gizonak saria izango dute. Sprint triatloian bost kategoria daude: kadete, junior, sub23, absolutua eta beteranoak, eta saria jasoko dute kategoria bakoitzeko lehen hirurek. Horrez gain, bi triatloietan parte hartzen duenen artean, herritarren eta federatuen artean alegia, sariak zozketatuko dituzte.

Gainera, masaje eta fisio zerbitzua eskainiko dute proba bukatutakoan, helmugan bertan. Hondartza Kiroldegiak dutxa eta aldagela zerbitzua eskainiko du kirolarientzat.


Diplomaziaren lehia

Mendebaldeak Errusiari presio egin dio NBEko Segurtasun Kontseiluak Siriako erregimenaren aurkako ebazpena onartzekoNazioarteak militarki esku hartzea baztertu du Juppe Frantziako Atzerri ministroak

NBE Nazio Batuen Erakundeko Segurtasun Kontseilua potentzia handien lehia diplomatikoaren erdigune bihurtu da bertze behin, Siriako matxinadaren ondorioz oraingoan. Bart arratsean ziren eztabaidatzekoak Marokok aurkeztutako ebazpen proposamena, baina posizioak argi finkatuta zeuden aitzinetik. Arabiar Ligaren plana da Rabatek aurkeztutakoa, eta bertan bildutako neurri nagusia, berriz, Baxar al-Assadek boterea uzteko exijentzia da. Erresuma Batua, Frantzia eta AEBak dira planaren defendatzaile nagusiak; horren adibide, goi mailako ordezkaritza eraman dute New Yorkera: Atzerri ministroek ordezkatuko dituzte Londres eta Paris, eta Washington, berriz, Hillary Clinton Estatu idazkariak. Errusiako Atzerri ministro Sergei Lavrovek ez du argitu New Yorkera agertuko den, baina berretsi du ebazpenaren aurka daudela, Siria «bertze Libia bat» bihur dezakeelakoan.

Mendebaldeko herrialdeek, Arabiar Ligarekin elkar hartuta, Siriako erregimenaren aurkako ekinaldi diplomatikoa abiarazi dute azken egunetan, nazioarteko gorengo organoaren, NBEko Segurtasun Kontseiluaren ebazpen bat lortzeko. Hiru eguneko egutegia osatu dute. Lehen langa bart arratseko eztabaida da; kontseiluko hamabortz kideetatik gutxienez bederatzi alde agertuz gero, bihar bozkatuko lukete ebazpena onartu edo ez. Gaur, berriz, ebazpenaren aldekoak bilera egitekotan dira, testua egokitu nahi baitute, Errusiarentzat onargarria izan dadin, edo, behintzat, ez diezaion betoa paratu.

«Trantsizioa errazteko»

Ebazpenaren sustatzaileen helburua da Al-Assadek boterea presidenteordearen esku uztea, eta horren ondotik hauteskundeak deitzea, Arabiar Ligaren planean idatzita dagoenez, «sistema demokratiko eta pluralera eramanen duen trantsizio politikoa errazteko». Errusiak, baina, erregimen aldatzeko erabakia ez dagokiola nazioarteari esaten du, eta Mendebaldeari leporatu dio Sirian esku hartu nahi izatea.

Errusiaren posizioa aldatzeko helburuarekin gogor jardun dira Mendebaldeko diplomazia buruak. Frantziako Atzerri ministro Alain Juppek eskutitza bidali dio Lavrov Errusiakoari, eta Segurtasun Kontseiluak «bere isiltasun jasangaitzetik» atera behar duela adierazi. Jupperen ustez, NBEren organo gorenak Siriako egoerarekiko «erantzukizun guztiak» hartu behar ditu, baina nazioarteak militarki esku hartzea baztertu du, «gerra zibila sorrarazi» dezakeelakoan. AEBetako Estatu idazkari Clinton, berriz, Lavrovekin telefonoz mintzatzen saiatu zen atzo, baina ez zuen lortu. Australian bidaian zegoen Errusiako Atzerri ministroa; hango agintariekiko bilerekin «lanpetuegi» zegoela erran zuen. Erresuma Batuko lehen ministro David Cameronen bozeramaile baten iritziz, baina, Errusiak ezinen du «luzaroan azaldu» Segurtasun Kontseiluan ezarritako «blokeoa», eta Al-Assaden errepresioari emandako «babesa».

Moskuk, ordea, ez du gibelera egiteko asmorik; bihar bozketa eginez gero betoa erabiltzeko prest dagoela berretsi du bertze behin. Halere, Errusia ez dela Al-Assaden «aliatua edo laguna» zehaztu du Lavrovek. Gehiago ere erran du Atzerri ministroak. «Ez dugu inoiz erran Al-Assadek botereari eustea dela akordio baterako aurrez bete beharreko baldintza. Bertzerik erran dugu: erabakia siriarrek hartu behar dutela».

Segurtasun Kontseiluan ebazpenaren defendatzaileak AEBak, Erresuma Batua, Frantzia —beto eskubidearekin hirurak—, Alemania, Portugal eta Maroko dira. Parisek dio Azerbaijan, Guatemala, Kolonbia eta Togo ere alde daudela. Anitz mintzatu ez direnen artean, Txina da aipatzekoa, beto eskubidea baitu. Iragan urrian Errusiarekin lerratu zen Siriako erregimenaren gaitzespena saihesteko.

Armada Damasko inguruan

Siria barneko egoerari dagokionez, asteburuko eta asteleheneko borroken ondoren, armadak Damasko inguruko posizioak berreskuratu eta indartu ditu. Herri Koordinaziorako Batzordeen arabera, azken egunetan 39 lagun hil dituzte hiriburu inguruan. Erakunde berberak dioenez, atzo 30 lagun hil zituzten erregimeneko indarrek Siria osoan; horietako hamalau ipar-ekialdeko Idlib probintzian, eta hamar erdialdeko Homsen. Herenegun hildakoak, berriz, ehun dira talde horren arabera. NBEk onartu du ez duela baliabiderik jakiteko zenbat jende hil duten iragan martxoan matxinada hasi zenetik.


Mutrikuko XIV. bandera traineruen estropada jokatuko da bihar

17:00etatik aurrera jokatuko da estropada eta bertoko taldeek ere parte hartuko dute: Lea-Artibaitik Lekeitioko Isuntzak eta Ondarroak, eta Busturialdetik Bermeoko Urdaibaik eta Elantxobek.

Iazkoan Illunbe-Trintxerpe traineruak estropada irabaztea lortu zuen sorpresa emanez. Ea aurtengoan bertokoek aukerarik daukaten.

Mutrikuko banderaz gain, asteburuan jokatuko da Pontevedran (Galiza)Espainiako trainerilla txapelketa ere. Horretan, Ondarroako gazteek parte hartuko dute.

Moaña herrian jokatuko dira estropadak. Zapatuan kanporaketa jokatuko da, 17:00etatik aurrera.

Finala, ostera, domekan jokatuko da leku berean, 11:30etik aurrera.


Elkargunea itxita egongo da datozen bi asteetan

Azkoitiko Elkargunea. (Ane Olaizola / Hitza)

Azkoitiko Elkargunea itxi egingo dute bihar, udako oporrak direla eta. Urteko egutegiari jarraituz, hilaren 21ean zabalduko dituzte berriro Elkarguneko ateak, ohiko ordutegiarekin. Astelehenetik ostiralera, 07:00etatik 21:00era zabaltzen dituzte instalazioak; larunbatetan, 09:00etatik 20:00etara bitartean egoten da irekita; eta igandetan, 09:00etatik 14:00etara zabaltzen dute.

Hemen ikus daiteke 2017ko egutegia.


Tantirumairu dantza taldeak Eguberrietako saskia banatu du

Joxe Mitxelena eta Txelo Aldaraborda suertatu dira saridun

Urtero bezala, Eguberrietako saskia osatu du aurten ere Lesakako Tantirumairu euskal folklore taldeak. Joxe Mitxelena eta Txelo Aldaraborda senar-emazteak suertatu dira saridun, dantza taldeko kide den Aitor Mitxelena bilobak saldutako boletoarekin.


Zigor Goikoetxea Navalcarnerora eraman dute

Zigor Goikoetxea Navalcarneko espetxera (Madril, Espainia) eraman zuten joan zen larunbatean, Uribe Kostako Amnistiaren Aldeko Mugimenduak jakinarazi duenez, dirudienez datorren astean izango duen epaiketarako. Errepresioaren kontrako erakundeak azaldu duenez, "Navalcarneron Ibai Egurrola algortarrarekin dago orain. Ibai bertara eraman zutenetik Algortara ere den Joseba Elorriagarekin izan da, baina joan zen astean Joseba moduluz aldatu zuten". Zigor Goikoetxea abenduaren azken egunetan eraman zuten Segoviatik Salamancako espetxera. Lehen aipatu bezala, datorren astean epaiketa egingo diote, Espainiako Auzitegi Nazionalean, Goikoetxeari. 2008ko abuztuan atxilotu zuten Azkorriko mutila, San Lorentzo eguneko Algortako azokan, Marisa Arrue Getxoko PPren bozeramaileak bere kontra irainak bota zituela jarritako salaketaren ondorioz. Navalcarnero Getxotik 455 kilometrotara dago. Argazkian, Zigor Goikoetxearen askatasuna aldarrikatzeko, abuztuaren 26an egindako manifestazioa / Etengabe.


Euskara ikasteko aukera izango da, Gabirian

Udalak jakitera eman duenez, euskara ikasteko aukera izango da hemendik aurrera Gabirian. Interesa dutenekin bilera egingo dute etzi, abenduak 14, 19:30ean, Gabiriako kultur etxean. Bertan ikastaroaren iraupenari, ordu kopuruari, ikasleen mailari eta beste hainbat xehetasuni buruz hitz egingo dute. Bestalde, klaseak emateko prest dagoenari bilerara agertzeko edota bestela, udaletxean bere asmoaren berri emateko deia egin dio Udalak.


Bertsotan dotore, taberna giroan jaun eta jabe

Andoni Mujikak jantzi zuen pasa den urtean, Tabernetako Bertsolarien Txapelketako txapela, eta gaur ere egingo du iazkoa errepikatzeko saiakera.

Berarekin batean ariko dira beste 12 bertsolari ere, gaueko 22:00etatik aurrera, Garin tabernan. Horiek dira, behinik behin, orain arte izena eman dutenak. Baina, noski, animatzen denak aukera dauka oraindik, oholtza gainera salto egiteko.

Gai serioak, debekatuta

Oraingoz izena eman dutenen artean estreinekoz animatu denik bada ere, gehientsuenak aurreko edizioetan aritutakoak dira. Guztira, 13 bertsolari ariko dira kantuan: Oxan, Xapo, Iñigo, Aitor eta Aitor, Aingeru, Haritz, Mingo, Andoni, Tturko, Eñaut, Notayo eta Naroa. Eta seguru besteren bat ere animatuko dela, afalondoreneko taberna giroak berotuta...

Hain zuzen, giro hori mantentzeko, gai serioak debekatuta daudela jakinarazi dute antolatzaileek. Bertsotan dotore, tabernako jaun eta jabe bihurtu nahi duenak, beraz, umoretik jo beharko du!


Joxe Arregi plaza hutsik, Greba Orokorraren egunean

Greba Orokorrerako deial jarraipen zabala izan du Zizurkilen. Udal zerbitzuak itxita daude, baita ikastetxe, denda eta tabernak ere. Lantoki gehienek ere bat egin dute deialdiarekin


Anita Parker, Willis Drummond eta Garilak 26, Zigoitiko Eguzki Jaian

Tartean, dantza plaza eta antzerkia ere izango dira Eguzki Jaian. Agurainen eta Langraitz Okan, bestalde, haurrentzako zinema antolatu dute: Leo Da Vinci: Mona Lisa Misioa eta Smallfoot filmak eskainiko dituzte, hurrenez hurren.

Uztaileko azken asteburuak hamaika ekintza dakar etxean geldirik ez geratzeko. Herrietako jaiak, kontzertuak eta zinema dira, besteak beste, hilabeteari agur esateko ekintza nagusiak.

ZineAraba 2019ko egitarauaren barruan, Smallfoot haurrentzako filma proiektatuko dute gaur bertan, 22:00etan, Langraitz Okako herriko plazan. Agurainen ere zinemaz gozatzeko parada izango dute haurrek larunbatean. 22:00etan, San Juan plazan, Leo Da Vinci: Mona Lisa Misioa filma eskainiko dute.

Herrietako jaiei dagokienez, hainbat aukera izango dira asteburu honetan ere. Zanbranan, esaterako, gaur bertan hasiko dira festak, Arloteren jatsierarekin. Hala, Lisker, Koxkor eta Joselu Anaiak izango dira gaurtik astelehenera bitartean plazak girotzeko arduradunak.

Bestetik, Zigoitian Eguzki Jaia ospatuko dute asteburuan. Dantza plaza eta antzerkia izango dira asteburuan zehar, eta baita kontzertuak; zehazki, Anita Parker, Willis Drummond eta Garilak 26 izango dira larunbatean, 22:30etik aurrera.

Informazio edo ekintza gehiago ezagutu nahi baduzu, sartu Euskararen Agenda atalean!


Greba eskubidea urratzeagatik Elorrioko Lince enpresa kondenatu dutela dio ELAk

Metalgintzako greba langileen greba eskubidea urratzearren Euskadiko Auzitegi Gorenak Elorrioko Lince enpresa zigortu duela jakitera eman du ELAk prentsa ohar bidez.

Sindikatuak ohar bidez jakitera eman duenez, "enpresak greba efekturik gabe uzteko erabilgarritasuna erabiltzeko erabakia hartu zuen, eta greba eskubidea urratu zuen". Hori horrela, gatazka kolektibo moduan erregistratu dutela eta enpresa kondenatu dutela azaldu dute.


Gurrutxaga eta Iturberen lanak Durangon

Bihar abiatuko da DA! Durangoko Azoka. 400 nobedade aurkeztuko dira bertan eta horietako bietan jarri du arreta Imangol Garcia Landa lankideak. Tigre batekin bizi liburua ilustratu du Maite Gurrutxaga amezketarrak eta Honetara ezkero ipuin liburua kaleratuko du Arantxa Iturbe alegiarrak. Biekin hitz egin dugu Pasahitzan. Horrekin batera, teknologiaren tartean izan ditugu Beñat eta Sergio eta Android eta Iphone plataformen inguruan aritu zaizkigu hizketan. Ekokulturaren tartean, astero bezala, Jon Ander Galarragaren bisita jaso dugu.


Datuek hobera egin dute: 29 kasu berri atzeman dituzte gaur

Gero eta kasu berri gutxiago, eta gero eta herri gehiago kasu berririk gabe. Azken egunetan beheranzko joera mantentzen ari da, eta azken hamar egunetako daturik baxuena eman du gaur Osasun Sailak: 29 kasu berri Goierri osoan. Eskualdean tendentzia hori bada ere, ez dago gehiegi lasaitzerik, EAE mailan datuek gora egin baitute azken egunetan.

Goierriri dagokionean Beasainek (10), Zumarragak (6), Ordiziak (5) eta Urretxuk (4) dituzte kasurik gehienak. Legazpin bakarra agertu da, eta Lazkaon bat ere ez.

Herri txikiagoen artean, Ataunek 2 kasu berri ditu, eta Idiazabalek bakarra. Gainontzeko hamabost herrietan ez dute kasu berririk atzeman.

Martxoan koronabirusaren osasun krisia hasi zenetik hona, 2.860 positibo kasu agertu dira guztira Goierrin.

AGIRIA: Osasun Sailaren txostena


Zabaleta auzoa Teresa sorgina iristeko zain

Egun gutxi falta dira Teresa sorginak Zabaleta auzoan bereak egiteko. Sorginaren etorrerarekin batera, jai giroa nagusi izango da auzoko Antonio Blas plaza eta inguruetan. Haur edo heldueni zuzendutako hamaika ekintza antolatu dira auzoko eta herriko elkarte edo erakundeen laguntzaz. Hauen artean, Zabaletako II. Sorgin-Krosa edo txirrindularitza lasterketak.

Asteartetik ostegunera, 18:00etatik aurrera, haurrei zuzendutako ekintzak izango dira nagusi: jolasak eta bonba japoniarrak. Asteartean, jai batzordeak ohartarazten duenez, kamiseta zuria eraman behar dute gaztetxoek.

Honetaz gain, asteazkenean, antzerki emanaldia izango da eta ostegunean, 19:00etan Udal Musika Eskolako kideen kontzertuaz gozatu ahalko dute plazara gerturatzen direnek.

Baina Teresa sorgina ez da ostiralera arte iritsiko auzora. Iritsi baino lehen antzerkia emanaldia izango da. Ostean, erritmoa eta dantza izango dira nagusi Zabaletako jaietako egitarauan. Sorgin Dantza, DinbiBanda batukada, Jalgune elkarteko lagunen dantza saioa, Kukuka antzerki eta dantza eskolako dantza garaikidea eta Itzartu taldearen erromeria.

Larunbatean, kirol ekintzek izan zuten arrakasta ikusirik, bigarren urtez, Zabaletako Sorgin-krosa eta txirrindularitza lasterketak izango dira bertan. Auzotar eta herritarrek goizean auzoko kros sorginduan parte hartu ahalko dute.

Arratsaldean, aldiz, 16:30etik aurrera, alebin eta infantil mailetako txirrindulari lasterketez gozatu ahalko da. Honetan izango dira Bazpi txirrindularitza eskolako kideak lehian.

Joxe Migel Aranzadiren omenezko mus eta tute txapelketak ere izango dira.

Honetaz gain, haurrentzako puzgarri eta jokoek bertso saioari emango diote paso.

Eta gazteek, gaueko ordu txikiak arte gozatuko dute gazte rock gaueko taldeekin.

Igande goizean, baserritar giroa izango da nagusi. Euskal dantza eta tortilla lehiaketa izango dira eta Jai batzordeko kideek jakitera eman dutenez, bi berrikuntza izango dira, batetik Pepene baserriko idi eta zaldi arteko dema lehia ikusi ahalko da eta bestetik ohiko proba mixtoan aurten ez da auzoko talderik izango.

Jaietako azken orduetan, herri bazkaria, dantza, kantua eta toka txapelketak ikusiko ditu Teresa Sorginak erratza hartu eta mendira bueltatu baino lehen.

Zabaleta auzoko Jai Batzordeak auzotarrak eta herritarrak gonbidatzen dituzte Zabaletara igo, jaietan parte hartu eta ekintzez gozatzera.

Egitaraua

Asteartea 2

18:00-20:00, haurren jolasak. Eskulanak: "Birziklapen tailerra" eta kamixeta margoketa. Oharra: kamiseta zuri bat eraman.

20:00etan, japoniar bonbak

Asteazkena 3

18:00-20:00, herri-kirolak, haurren jolasak, opari arrantza eta antzerkia

20:00etan, japoniar bonbak

Osteguna 4

18:00-20:00, Amaraun Klubak antolatutako "Jolasen altxorra" eta oparien zozketa mundiala

19:00etan, Lasarte-Oriako musika eskolaren emanaldia

20:00etan, japoniar bonbak

Ostirala 5

18:00etan, antzerkia eta ondoren txokolatada

19:00etan, Teresa sorginaren jaitsiera txalapartarekin

Jarraian, pregoia

19:05ean, dantza herrikoia (sorgin dantza)

19:15ean, Dinbibanda batukada

19:30ean, Jalguneko lagunak

20:00etan, Itzarturekin erromeria

22:00etan, Kukuka antzerki eta dantza eskolako dantza garaikide taldea

23:00ean, Itzarturekin erromeria jarraipena

Larunbata 6

9:00etan, diana

11:00etan, Zabaletako 2. sorgin-krosa

12:00etan, VIII. Joxe Migel Aranzadi eskoba txapelketa

15:30ean, VIII. Joxe Migel Aranzadi mus txapelketa

16:30-18:00, txirrindulari lasterketak

18:15ean, Euskararen taupadak (Irrien lagunak puzgarriak)

19:30ean, japoniar bonbak

20:00etan, bertso saioa: Ane Labaka, Eli Pagola, Jexux Mari Irazu eta Iker Zubeldia. Gai jartzaile Unai Muñoa

00:00etatik 04:00etara, Gazte rock gaua: Goragaleak, Auskan eta talde sorpresa

Igandea 7

Denok baserritarrez jantzita

9:00etan, diana eta auzo garbiketa txapelketa

11:00etan, Kukuka antzerki eta dantza eskolako euskal dantza saioa

11:00etan, Tortilla lehiaketa

12:15ean, Pepe Eneako baserriko Imanolen zaldia eta Inazioren ideiaren arteko dema

13:15ean, Proba mixto nagusia

14:30ean, Herri bazkaria

17:30ean, Kantu festa “Xumela” koruarekin

18:00etan, Egan taldearekin erromeria

18:30ean, Toka txapelketa

20:30ean, Teresa sorginari agurra eta azken traka


.eus domeinua laster edonoren esku

PuntuEUS fundazioak euskara eta euskal kulturaren domeinuak erregistratzeko aukera zabaldu du gaur arratsaldean, Bilbo Hiria irratiak zabaldu duenez. Bilboko Kafe Antzokian egindako prentsaurrekoan abiarazte-aldiaren inguruko xehetasunak eman ditu Josu Waliño PuntuEUSen zuzendariak. Azaldu duenez, gaurtik eta azaroaren 18ra arte, batez ere, elkarte, enpresa eta instituzio publikoen domeinu izenei bideratuta dago, domeinu-izenak eskatzeko eta babesteko balioko du. Fase honetan, domeinu-izenak dagokienei ematea bermatu nahi dute; eta ICANNekin hitzartutako irizpideak oinarritzat hartuta. Babes lana egingo dute horretarako, benetan hori ziurtatzeko. Behin lan horiek eginda, arauak betetzen dituzten domeinu-izen guztiak abenduaren 3an aktibatuko dira, Euskararen Nazioarteko Egunean. Hortik aurrera fase irekia edo Erregistro Orokorra zabalduko da. Argazkian, Waliñorekin batera .eus eskatu duten hainbat eragile izan dira Bilbon, hala nola, EHU, Bera Bera kirol elkartea, Arabar Errrioxako Compañon Arrieta upategia edo Ustaritzeko Ikas Euskal Pedagogia Zerbitzua / © PuntuEUS fundazioa.

Erregistratzeko prozedura

PuntuEUSek gogoratu duenez, edonork eska dezake .eus domeinu-izen bat, .com edo .org bezala. Izan partikularra, erakunde, enpresa edota elkartea, izan hemengoa edo hangoa. .eus domeinu-izen bat eskuratzeko ez da eskatzailea nor den begiratuko, webgunea baizik.

Fundazioak kaleratu duen bideoan azaltzen denez, domeinua eskatzeko pausuak hiru dira: www.domeinuak.eus webgunean sartu eta domeinua eskuragarri dagoen begiratu. Eskuragarri badago, agertuko den erregistradore zerrendatik bat aukeratu; eta, haren webgunean, erosketa prozesua gauzatu. Erregistradore bakoitzak ezartzen du bere .eus domeinu-izenen azken prezioa, eskaintzen dituzten zerbitzuen arabera. Hau da, erregistradore ezberdinek prezio ezberdinean eskain dezakete. Prezioak beste zerbitzu batzuk ere barnebil ditzake (.eus posta elektronikoa, DNSen kudeaketa, web espazioa, laguntza eta abar). Edozein kasutan, .eus domeinuen azken prezioa erregistradoreek finkatzen dute.

Guztion domeinua

Urte amaiera bitartean domeinu-izenen eskaria handia izatea espero da eta 2.000 domeinu aktibatzea aurreikusten da. Josu Waliñok domeinuaren erabilgarritasuna azpimarratu du, “lortu behar dugu euskal gizarteak .eus bere domeinutzat hartzea. Ez hartzea, soilik, euskararen inguruko domeinu baten gisara: euskal jendarte gizartearen domeinu izan behar du, euskal kulturarena, eta gure etxe azpian dagoen ile apaindegikoak duen webgunearena… Hori lortu behar dugu: .eus zabaltzea euskal komunitate osora”. Aurreko urratsa pasa den ekainaren 28an eman zuten. Orduan, domeinu berriaren 92 aitzindariak aurkeztu zituzten.

Prozesua azaltzeko fundazioak kaleratu duen bideoa


Negozioetarako gaitasun berezia zuen futbolaria

1906ko otsailaren 2an jaio zen Paco Armengou, Arrasaten, eta herriko futbol taldean lehen urratsak egin ostean, gerora Espainiako hainbat taldetan ere aritu izan zen, Mondragon ezizenarekin; era berean, negozio gizona ere izan zen, enbaxadore.

Arrasateko taldean hasi zuen bere futbol jokalari ibilbidea, baina, soldadutzagatik, Galiziara joan behar izan zuen, eta Ferrolgo Racing taldeak fitxatu zuen. Ondoren, Mediterraneorantz joan zen eta hainbat taldetan jokatu izan zuen: Murtzian, Mulan, Cartagenan, eta abar. Frantzian ere jokatu izan zuen, Bordelen, eta, azkenik, Arrasatera itzuli zen", azaldu du Oscar Armengouk, Sevillan bizi den bilobak.

Real Madrilekin jokatzeko aukera ere izan zuen. "Amerikan bira bat egin zuen Real Madrileko elastikoa jantzita. Titular moduan ondo geratzen da hori, baina, egiari zor, ez zuen lehen taldearekin jokatu. Bira horiek jokalariak aukeratzeko bakarrik egiten zituen Madrilgo taldeak", nabarmendu du bilobak.

Haren esanetan, jokalari indartsua zen, eta oso malgua. "Gomazko gizona zela ere esaten zioten. Pentsa, salto batean oinarekin langa ukitzen zuen. Atleta zen, eta teknikoki ere ondo moldatzen zen. Zelai erdian jokatzen zuen". Halere, ez zuen arrakasta handirik lortzerik izan Lehen Mailan. "Oso gizon konprometitua zen, eta jokatzen zuen taldeekin lotura handia hartzen zuen, maila pertsonalean. Adibide bat jartzearren, Mula taldean, jokalari izateaz gain, taldea ere entrenatu izan zuen".

Armengou, Mondrarekin. Ezkerretik hasita, laugarrena. Argazkia: Hots Begi Danbolinak.

Mondragon-ek Arrasaten hasi zuen futbol ibilbidea –argazkia Maalan da, lehen urteetan–. Bilobak dio azken urteak ere Arrasateko taldean egin zituela.

Ibilbidea bukatzean, Sevillara

"Oso gizon dotorea" zen, "dibertigarria, sinpatikoa eta irekia". Era berean, langilea ere bazen, ekintzailea, eta Arrasateren esentzia berarekin eramaten zuen alde guztietara, Mondragon ezizenez baitzen ezaguna.

Futbol ibilbidea bukatu ostean, Sevillara joan zen bizitzera. "Burdindegi bat zeukan han, eta euskal enpresekin lan egiten zuen, besteak beste, Arrasateko sarrailagileen ordezkari edo enbaxadore. Espainia mailan zituen negozioak, eta Marokora ere esportatu izan zuen materiala", dio bilobak.

Gazte hil zen, minbiziarekin

1955. urtean, 49 urte zituela, Sevillan hil zen, minbiziak jota. "Nire aitak 18 zituen orduan. Ikasketak utzi behar izan zituen, eta nire aitonaren hainbat bezerorengana jo, laguntza eske. Bezero horiek oso harreman ona zuten aitonarekin, eta, beraz, asko lagundu zioten nire aitari ere. Horien artean, Arrasateko Union Cerrajera zegoen".

Familiak, Sevillan bizi arren, Arrasaterekiko harremana mantentzen du. "Guk Arrasaterekin harremana izaten jarraitzen dugu oraindik. Nire aitak aitonaren negozioari jarraipena eman zion Euskal Herriko ordezkariekin harremanetan, eta nik ere jarraitu dut. Hala ere, ni siderurgia arloko negozioetan zentratzen naiz orain, Oñatik Chinchurreta enpresan batez ere. Beraz, urtean pare bat aldiz joaten naiz Oñatira eta Arrasatera joateko ere aprobetxatzen dut. Egia esan, oso harro nago Euskal Herriko jatorria izateaz, eta Euskal Herriarekiko harremana mantentzen saiatzen naiz. Lurralde ederra da".

Jose Mari Velez de Mendizabal historialariaren Hots Begi Danbolinak blogean zabal jasota dago Paco Armengou Mondragon-en bizitza.


Akabo festak

Festei herriko musika eskolako bi ikaslek eman zioten hasiera: Haran Trevejok eta Maider Ondarrak. Kultur etxeko balkoitik musika eskola olaztiar guztiena dela gaztigatu zuten

Etxajuarekin hasi ziren San Migel omenezko festak Olaztin. Ondoren, musika ikasleek Gora Mendizaleak pieza eskaini zieten Sarasate plazan elkartu ziren guztiei, Santa Anatan La Cigarrak egin zuen moduan. Larunbateko kirol probekin eta herri bazkariarekin batera, musika eta dantza izan ziren. Domekan, berriz, artisauek plaza hartu zuten. Txikiak txotxongilo tailerrean zebiltzan bitartean artisauen lanak begira zegoen jendea. Baita IV. Olatzagutiko Munduko Arrozak ekimeneko sukaldariak ere. Senegal, Ghana, Maroiko, Sahara edota Sakana Harrera Haranakoen arrozak nola egiten ziren ikusi eta haiek dastatzeko aukera izan zen.


HANKAPALOAK, MAHAI JOLASAK ETA KONTZERTUA EUSKARA OSPATZEKO!

Asteburu bikaina izan dugu Erdgiunean!

Gazteak oso aktiboak dira eta izugarri gustatzen zaizkie hankapaloak, futbolina, mahai jolasak,… Etengabe aritu gara haiekin!

Gainera, Euskararen eguna ospatu dugu, eta Azkaiter Pelox-en bixita izan genuen.

Kontzertua eman zuten, eta gazteek kantatuz nahiz bateria joaz partehartzeko aukera izan zuten! Gero GazteTentsioa! irratsaioa grabatu genuen haiekin! Oso mahai inguru atsegina izan zen. Hona irratsaioa entzuteko linka:

http://www.goear.com/listen/2ba6c5a/gazte-tentsioa-azkaiter-pelox-eta-kanutillo-erdiguneko-gazteak

Gartxot pelikula ere ikusi genuen domekan, eta dantzan ere ibili gara.


Juan Zelaiari agurra argazkitan

Juan Zelaia enpresari eta euskaltzale ezagunari egindako azken agurra, Oñatiko San Migel elizan.


Baso aprobetxamendua salgai

Arbizuko Udalak, enkante bidez, Basabean dagoen zuhaitz lote bat saldu nahi du. 2.486 pago dira enkante bidez salgai jarriko direnak. 96,17 m kubiko zur eta 1.827,23 metro kubiko egur egiten dute. Udalak 17.502,94 euroko (BEZ kanpo) balioa eman die. Interesatuek hilaren 29ra arteko epea dute eskaintzak aurkezteko.


EAEk ekaitzak utzitako kalteak garbitu ditu, euri eta olatu abisuak daudelarik

Oraindik toki askotan ikus daitezke ekaitzaren ondorioak, Bizkaian eta Gipuzkoan bereziki.

Asteburuan euskal kostaldea jo zuen haizetearen ondorioz, Deustuko (Bilbo) eraikin bateko lau pisu hustu behar izan dituzte. Oraindik garbiketa lanek jarraitzen dute, EAEra euriz eta olatu handiz jositako bi egun datozelarik.

Oraindik toki askotan ikus daitezke ekaitzaren ondorioak, Bizkaian eta Gipuzkoan bereziki. Matxitxakon (Bermeo) 169 kilometro orduko haize-boladak erregistratu ziren.

Haizea baretzen hasi da, baina Eusko Jaurlaritzako Segurtasun Sailak bi abisu hori emango ditu euriagatik eta olatu handiengatik asteartean eta asteazkenean.

Deustuko lau pisuetako bizilagunak haien etxebizitzetatik atera dituzte alboko eraikin bateko fatxada teilatuaren gainera erori ondoren.

Egoera horrek hiru edo lau egun iraungo ditu, konponketa lanak burutu arte eta gerta daitezkeen askatzeak aurreikusi eta konpontzeko.

Bestalde, Euskal Herriko Unibertsitateko (UPV/EHU) Bizkaiko kanpuseko liburutegian hainbat sabai-leiho hautsi dira eta kalteak izan dira kanpoko zenbait plaketan.

Donostian, Pasealeku Berria eta hiriko parke nagusiak itxi egin behar izan dituzte, kalteak jasan dituzten altzariak eta zuhaiztiak konpondu arte.

Oraindik itsas pasealekuak jotzen ari diren euriteen eta olatuen ondorioz, ezin izan dituzte konponketa lanak bukatu.

Ehun zuhaitz inguru erori edo kaltetu dira ekaitzagatik, igande goizaldean, Gipuzkoako hiriburuan.


Kartzelatu egin dituzte Afinsako bost akusatuak

«Frogak desegin eta ihes egin dezaketelako» espetxeratu ditu Grande Marlaska epaileak


Europako lau boteretsuenek EB suspertzeko bidea aztertu dute

'Brexit'-a, errefuxiatuak, Trump, eskuin muturra eta halako erronkei aurre egiteko hainbat abiaduratako EB proposatu dute, sortu zela 60. urteurrenaren atarian

Europako Batasunak, desagertu nahi ez badu, aldatu egin beharko du. Horixe da EBko agintariek buruan darabiltena aspaldian, eta Europako ekonomia sendoenen jabeak ez daude prest EB desagertzen uzteko: horregatik, estatukide guztiek ezer erabaki aurretik, euren ikuskera finkatzen ari dira, Frantzia eta Alemania batez ere, eta Espainiaren eta Italiaren babesa dute. François Hollande Frantziako presidenteak Alemaniako Angela Merkel kantzilerra, Italiako Paolo Gentiloni lehen ministroa eta Mariano Rajoy presidentea hartu zituen atzo Versaillesen, mezu bateratua emateko. Europaren ereduak mahai gainean daudela, hainbat abiaduratako Europaren aldeko aldarria egin dute; Hollanderen arabera, «ez baitago bestela eragiteko gaitasunik ezberdintasuna errotzen bada. Batasunak ez du uniformetasuna esan nahi, eta horregatik kooperazio ezberdindu baten alde egin nahi dut, herrialde batzuk azkarrago joateko aukera eskainiz». Merkelentzat ere hori da bidea: «Onartu beharrekoa da herrialde batzuk azkarrago doazela». Eta Italiako eta Espainiako buruzagiak ere «prest» daude «harago joateko konpromisoak hartzeko».

Batasunari heldu nahi diote, EBk babes gutxien duen garaian. Hilabete honetan ofizial egingo du Theresa Mayk Erresuma Batuaren irteera, eta errefuxiatuen auziak, eskuin muturraren gorakadak, eta Donald Trump AEBetako presidenteak sortutako egoera berriak are gehiago larriagotu ditu krisi ekonomikoak azaleratu zituen arazoak. Krisi existentzialistatik atera beharra dauka, eta martxoaren 25a izan daiteke agertoki aproposa, EEE Europako Ekonomia Erkidegoa sortu zela 60 urte beteko baitira, Europako Batasunaren oinarria izan zena. Atzera begiratu, eta etorkizuneko oinarriak ezartzeko garaia da.

Horri begira aurkeztu zuen joan den astean Europako Batzordeak Liburu Zuria, estatukideentzat gida moduko bat, EBren izaeraz eztabaidatzeko. Bost egitura posible aurreikusi ditu liburuak: lehenengo aukera da egungoarekin jarraitzea, segurtasun eta defentsan urratsak eginez. Bigarren aukera da, merkatua izatea izaera emango liokeen egitura bakarra, erabat mugatuz Europako Batasuneko instituzioen indarra — Erresuma Batuak beti defendatu izan du aukera hori—. Hirugarrena da abiadura ezberdinen Europa, atzo proposatutakoa, eta dagoeneko urratsak ere egin dituzte agertoki hori errazteko, besteak beste, aho batez hartu behar diren erabakiak gutxituz, betoak saihesteko. Laugarren aukera da EB sendoa den arloetan jartzea indarra, eta, baztertzea ahulak diren eremuak eta herrien arteko desadostasunak eragiten dituztenak —Herbehereek defendatzen dute, besteak beste—. Azken aukera da AEBen estiloko egitura osatzea. Europako Batasuneko sortzaileen ametsa zen hori, baina ez dirudi bideragarria denik.

Amets zapuztua

Bigarren Mundu Gerraren osteko krisi ekonomiko eta sozial larriena bizi izan du Europak azken hamarkadan, eta Europako Batasunak ez du aurre egiteko mailarik erakutsi. Kritika horixe egiten dio EBk bere buruari Liburu Zurian. Krisiari erdipurdiko irtenbidea eman diola aitortu du, kolpez erantzun diola azken unean, eta ez plan egituratu baten bidez. Europako Batzordea politika ekonomikoak zuzenduz joan da, baina inoiz ez du bultzatu egiturazko aldaketarik. Uste du susperraldia ere oso ezberdina izaten ari dela herri batetik bestera, eta epe luzerako langabeziak edota zor publikoak arazo larria izaten jarraitzen duela. Gazteak dira, txostenaren arabera, zaurgarrienak: kontrolik gabeko globalizazioa eta ongizatearen estatuaren gainbehera min handia ematen ari dira, eta belaunaldi bakoitza aurrekoa baino hobeto egoteko bermea arriskuan jarri dute. Neurri sozialak hartzen ez badira, gazteak beren gurasoak baino okerrago bizko dira, gerraz geroztik lehen aldiz. Jendearen deskontentuk hainbat neurgailu eman ditu azken aldian: brexit-a da bat, edo eskuin muturraren goraldia, beste bat: herritar askori arrotza eta alferrikakoa iruditzen zaie gaur egungo Europako egitura.

Paradoxikoa da Versaillesen bilera egin duten lau estatuburuetatik hiru uzteko zorian direla beren karguak. Hollandek hiru hilabete barru utziko du, eta ordezkatzeko aukera duen hautagaietako batek, Marine Le Penek, kanpaina egiten dihardu Europako Batasuna suntsitzeko dauden arrazoiak erabiliz. Merkelek, berriz, irailean dauzka Legebiltzarrerako Hauteskundeak, eta saiatuko da kantziler karguari eusten, baina garaipena ez du ziurtatua. Italian, berriz, legealdia datorren urteko otsailean amaituko da, baina politikako hainbat sektore aurreratzeko aukera bultzatzen ari dira. Rajoy da lauren artean egoera egonkorrena duena.


Segurtasuna gauza guztien gainetik dago

Milesker pasatako gau eta egunean zehar modu batean edo bestean animatu gaituzuen guztioi. Aurtengo Ehunmilak Trail lasterketari buruzko kronika idazteko asmorik ez daukat, baina pasatakoak pasata, gaua nola bizi izan dugun kontatuko dizuet.

Denon lasaitasunerako inongo momentuan ez genuen muturreko egoerarik bizi, bi ekaitz gainean lehertu arren. Hala ere, ez zen gau «erosoa» izan, nahiz eta dendaren ondoko harkaitz-muino altu batean metalezko hodi luze bat tximistorratz moduan jarri. Gainera, lasterketaren antolakuntzak utzitako denda aterpe sendoa izan genuen gau osoan, ahuldaderik gabe.

Tximista eta trumoiez inguratuak izan ginen 04:30a arte. Tximista eta trumoiak aurrean, atzean, ezkerrean eta eskuinean, baina tximistarik gertuena kilometro pare pasatxora lehertu zen. Goizeko laurak eta erditik aurrera, zerua atertu eta pixkanaka zerua izarrez janzten joan zen, gu ere lasaitu eta loaldi txiki baterako unea eskainiz.

Lasterketak iraun zuen denbora osoan Valdirekin [Mikel Valdivielso] komunikatuta izan ginen. Denbora osoan ekaitzen portaeraren berri ematen zigun eta emandako oharrei eskerrak gaua errazago pasa genuen.

Bi lasterketak bertan behera uztearen harira, tximisten joan-etorria nolakoa izan zen kontuan izanda, hartutako erabakiarekin ezin konformeago egon. Gauza bat da, gu izan ginen moduan, denda sendo baten babespean egotea, eta beste bat lasterkariak mendi zabalean tximisten menpe uztea. Lasterkari eta boluntarioen segurtasuna gauza guztien gainetik dago, eta nahiz eta erabakia erraza ez izan, esango nuke printzipio hau izan zela erabakia hartzearen arrazoirik nagusiena. Honelako printzipioak ardatz izateak lasterketa bat handia egiten dute. Eta ostiral gauetik Ehunmilak ultratrail handiagoa egin denaren zalantzarik ez daukat.

– Xabi Mujika (Boluntarioa Aralarko Uarrainen)


Dagoeneko eman daiteke izena Zarauzko Bikote Mistoen 36. Kroserako

Ainhoa Murua eta Ion Unanuek dute Bikote Mistoen Kroseko errekorra

Urtero legez, Bikote Mistoen 36. Krosa jokatuko dute hainbat eta hainbat herritarrek datorren abenduaren 7an. Zarauzko Kirol Elkarteko Atletismo Sailak antolatutako proba irekia da hori. 16 urtetik gorako gizonezkoek eta emakumezkoek osatutako bikote orok hartu ahalko du parte proban. Iaz 1.714 lagunek hartu zuten parte Bikote Mistoen Krosean.

Guztira 7,5 kilometro eta erdi egin beharko dituzte korrika parte-hartzaileek herrian zehar. Udal kiroldegitik abiatuko dira lasterkariak 10:20ean, eta Musika Plazan amaituko dute lasterketa, hiru itzuli emanez, bat motza eta bi luze, hurrenkera horretan. Aurten hainbat aldaketa egin dute ibilbidean, lehenbiziko itzuli luzean, hain zuzen. Tropela ez pilatzeko Gaztainpe kaletik Zigordia kalera hartuko dute korrikalariek—aurreko urtetan Gipuzkoa kaletik Kale Nagusira jo ohi zuten parte-hartzaileek— , ondoren udaletxe aurretik pasatuz eta Musika Plazako bihurgunea igaroz Santa Marina kalera joz. Gainontzean, urterokoa izango da ibilbidea.

Gehienez ordubeteko denbora izango du bikote bakoitzak helmugara iristeko. Antolatzaileek jakinarazi dute bikotekideek elkarrekin sartu beharko dutela helmugara. Ez badute hori betetzen, lehiaketatik kanpo geratuko dira, eta antolatzaileen irizpidearen arabera, saririk jaso gabe gera daitezke.

Zarauzko Bikote Mistoen Lasterketaren marka Ion Unanue eta Ainhoan Murua zarauztarrek dute, 27 minutu eta 7 segundotan lortu baitzuten ibilbidea osatzea aurreko proba batean.

Izena emateko hainbat bide

20 euro ordaindu beharko dira parte hartu ahal izateko. Dagoeneko eman daiteke izena. Horretarako bi bide daude. Batetik, www.herrikrossa.com webgunera sartu ahalko dute. Eta bestetik, Helmuga kirolak dendara jo. Egunean bertan ere izango da izena ematekoaukera. Horiek, ordea, 30 euro ordaindu beharko dituzte. Irteera gunean, proba hasteko ordu erdi falta denean egin ahalko da hori.

Dortsalen banaketa bi egunetan egingo da: abenduaren 6an 18:30etik 20:30etik eta lasterketaren egunean 08:30etik 10:00etara. Zarauzko Aritzbatalde pilotalekuan, biak. Egunean bertan kontsigna zerbitzua egongo da, Aspanogiren eskutik.


Azpeitiak jokatuko ditu Herriarteko eskuzko pilotako finalerdiak

Aia, Zestoa eta Azkoitia finalerdietako bidean gelditu dira. Azkoitiko I. Pelotai Euneko antolatzaileak «oso gustura» daude jasotako erantzunarekin.Gipuzkoako Herriarteko eskuko pilota txapelketa finalerdietara iritsi da. Urola Kostako lau herrik hasi zuten: Aiak, Zestoak, Azpeitiak eta Azkoitiak. Baina, finalerdietara Azpeitia bakarrik iritsi da.Gainontzeko taldeak bidean gelditu dira. Aiako eta Zestoako taldeek final hamaseirenetan hasi zuten lehiaketa, Aiakoak ez zuen aurrera egin, eta Zestoak final zortzirenekoetan Oiartzunen kontra galdu egin zuen. Azkoitiko taldeak final laurdenekoetan galdu du aurrera egiteko aukera, Zizurkilen kontra galdu ondoren. Aurrez Bidania-Goiatz eta Errenteria utzi zituen kanpoan.Azpeitiak aurrera egin du, final laurdenetan Beasainen kontra irabazita. Asteburuan itzulikoa Beasainen jokatu du: hirutik bi partida irabazi zituen Azpeitiak. Honakoak izan dira emaitzak: kadeteetan (Mikel Unanue eta Jon Alberdi), 1-22; jubeniletan (Gorka Iriarte eta Julen Egiguren), 22-6; eta, seniorrretan (Daniel Murgiondo eta Jurgi Larrañaga) 16-22.Azpeitiaz gainera, Astigarragak, Tolosak eta Zizurkilek jokatuko dituzte Herriarteko eskuko finalerdiak. Azpeitiak aurkaria Astigarraga izango du.Pilotari egun oparoa Herriarteko eskuko pilota txapelketan azkoitiarrak ostiralean kaleratu bazituzten ere, umoretsu ospatu zuten hurrengo egunean I. Pelotai Eune. Hala azaldu dio HITZAri Josu Godoi antolatzaile taldeko kideak, eta «oso gustura» azaldu da pilota lehiaketak jasotako babesarekin. 22 bikotek hartu zuten parte azkenean, eta egitarauan lekurik ez zegoelako lehiaketatik kanpo gelditu ziren bikoteak ere baziren. Jende asko bildu zen Kontzejupeko frontoiaren bueltan 21:30ak bitartean. Azken momentuan erabaki zuten gaueko saioak bertan behera utzi eta azken partidak aurretik jokatzea.Eguerdian kalejira egin zuten Balda Plazatik hasita, eta euripean izan bazen ere, umorez egin zuten ibilbidea trikitiaren melodiekin. Plazan atera zuten lehengo eta oraingo pilotarien argazkia, eta aurreskua egin zitzaien beteranoei. Kontzejupeko hormak Azkoitian izandako pilotarien argazkiz josi zituzten.Larunbateko balorazio positiboa kontuan hartuta, datorren urtean II. Pelotai Eune ospatzeko intentzioa azaldu du Godoik. «Oso egun polita izan da, eta gure partetik ahaleginduko gara errepikatzen».


Zarautz Salou bihurtu al da? Turismoak herria jan al du?

Zarautzen izan gara gehiegizko turista eta surflariei buruz galdetzeko. Zarauzko Surf Eskolako arduradunarekin, Gurutze Gorrikoekin eta herritarrekin izan gara.

Turismoa positiboa da edo eskuetatik joan zaigu? Surfaren filosofia galdu egin al da? Orain dirua da inporta duen bakarra? Zarauzko herriak nolako nortasuna nahi duen erabaki beharko luke? Zarautz Salou bihurtu da? Turismoak herria jan al du?...

Galdera hauei erantzuteko Haritz Larrañagarekin izan gara, Zarauzko Surf Eskolako arduradunarekin. Baita Asier Nieto, Gurutze Gorriko, hondartzako arduradunarekin ere. Eta hondartzan aurkitutako herritarrekin.


Euskal Herria Bai, nahiago

Onartu beharra daukat. Joseba Egibarrek gaia jan egin dit. Banuen bihozkada 2008ko martxoko hauteskundeak ez zirela izango arruntak, nonbaitetik iritsiko zirela proposamen bereziak. Ni neu ere, neure apaltasunetik noski, zirian aritzeko asmotan nenbilen, txoko hau bera aprobetxatuaz.

Gaur amaitu zait idatzitxoa aurkezteko epea eta hara non buruzagi jeltzaleak aurrea hartu didan Vianako Nafarroa Oinez-en proposamen pertsonala eginez. Hala esan du berak behintzat, proposamen pertsonala dela.

Politikan aspaldi bekatutzat hartuta dago sukaldean egosi gabeko proposamenak haizeratzea. Susmopean jartzen dira aipamenaren une berean. Lerro hauek argitara ateratzen direnerako asko esanda egongo da jada honetaz, baina Aralar izan da Egibarren hitzak txalotzen lehena. Horrek ere mereziko du agian irakurketaren bat.

Abertzale arrunt eta apal besterik ez garenok behin gustuko proposamena entzun eta ez gara bada hura zalantzen amaraunean itotzen hasiko, ezta? Ni neu zalantzaren abantaila behintzat ematera nator, pro posamena bera menturaz egia bihurtuko balitz ere ezustean behintzat harrapa ez nazan.

Abertzale askoren gogoan dago aspalditik noiz demontre eraman ahal izango den Madrilekoak bezalako ganbaretara abertzaleen arteko transbertsalitatean biltzen diren erakundeen mezu nazionala. Egibarrek ongi daki hori eta aukera profitatu du, Ibarretxeren letra jarriaz abertzaleen amets musikalari.

Hitz egin dezagun bada aukera horretaz. Eta hasteko, ikusmoldeak laburbildu aldera ereduren bat erreferentziatzat hartu beharko balitz, hona nire preferentzia, izan dadila Iparraldeko Euskal Herria Bai. Hemen alderdi abertzale guztiek izan zuten partaide izateko aukera, eta bakarrik hala nahi izan ez zutenak geratu ziren kanpoan. Nafarroako ereduaz ezin daiteke gauza bera esan.

Hemen dena prestatu zen indar jakin bat kanpoan gera zedin.

Gero edukiak datoz. Ibarretxeren proposamena ardatz hartzeak egoerarik onenean jartzen du EAJ eta lehendakariaren lidergo pertsonala. Baina eredu horrek gabezia nabarmena du integratzaile azaltzeko. Eta hori baino gehiago, lehendakariaren proposamenak ausardia galanta dario gatazkaren zezenari adarretik eusteko, baina gakoak hobeto azaleratuta zeuden Loiolako mahaian. Nik nahiago bien arteko uztarduraz osatutako gidoia.

Ez dakit Egibarren proposamena kairen batera iritsiko den, baina betoz honen moduko proposamenak eta has dadila aukera bateratuen ereduez hitz egiten, Iparraldean eta Nafarroan bezala Euskal Herrietako beste lurralde hauetan ere. Independentziaren aldeko estrategiak, eta ordua da honetaz argi hitz egiten hastea, ezinbestean hala eskatzen du.


Beasaingo VIII. Errelebo Lasterketan 800 bat haurrek parte hartu dute

Beasainen goiz osoan zehar haurrek erreleboa eman diete kideei Bealak antolatutako VIII. Errelebo Lasterketan. 800 bat umeek parte hartu dute antolatzaileek emandako datuen arabera. Alebin eta benjamin mailakoek egin dute korrika lehia baino parte hartzea helburu duen lasterketan. 13 ikastetxetako ikasleak izan dira; Beasain, Idiazabal, Ormaiztegi, Zegama, Segura, Oridizia, Zaldibi eta Legorretakoak.


Amoranteren kontzertua Kantu eta Hitza zikloko lehena

Musika tradizional eta herrikoia esperimentazioarekin batera, hori da Iban Urizar “Amorante”k eskainiko duena bihar 20:30ean Erraldoien Txokoan.

Kantu eta hitza 2016ren baitan antolatutako kontzertua. Erraldoien txokoaan, 20:30ean, sarrera doan.

Iban Urizarrek (Elgoibar, 1975) bi hamarkadatik gora daramatza musikaren munduan murgilduta. Zenbait proiektutan parte hartu du (Café Teatro, Mengele Quartet, Bizarra, Sinuose, Andraka...) eta hainbat artistekin lan egin du, besteak beste, We are Standard, Rafa Rueda, Joseba Irazoki eta Napoka Hiria.

Amorante da haren bakarkako proiektu berria, non musika tradizional eta herrikoiak bat egiten duten esperimentazioarekin eta inprobisazioarekin, bistatik galdu gabe, betiere, kantua adierazpide gisa.

Barru-barruko kantu kostunbristak dira, Herri musika, musika anglosaxoiaren baherik gabe jotakoa. Inprobisazioak eta musika esperimentalak zedarritzen dute Amorante saski-naskiaren bidea.

Fitxa artistikoa:

Iban Urizar (organoa, gitarra, txeloak, marinbak, harpak, marakak, saxoak, kornetak, ahotsak, harmonium, grabaketak...).

PAMPLONA/IRUÑA Maiatzak 19

Kantu eta hitza 2016ren baitan antolatutako kontzertua. . Erraldoien txokoa.

Iban Urizarrek (Elgoibar, 1975) bi hamarkadatik gora daramatza musikaren munduan murgilduta. Zenbait proiektutan parte hartu du (Café Teatro, Mengele Quartet, Bizarra, Sinuose, Andraka...) eta hainbat artistekin lan egin du, besteak beste, We are Standard, Rafa Rueda, Joseba Irazoki eta Napoka Hiria.

Amorante da haren bakarkako proiektu berria, non musika tradizional eta herrikoiak bat egiten duten esperimentazioarekin eta inprobisazioarekin, bistatik galdu gabe, betiere, kantua adierazpide gisa.

Barru-barruko kantu kostunbristak dira, Herri musika, musika anglosaxoiaren baherik gabe jotakoa. Inprobisazioak eta musika esperimentalak zedarritzen dute Amorante saski-naskiaren bidea.ç

Fitxa artistikoa:

Iban Urizar (organoa, gitarra, txeloak, marinbak, harpak, marakak, saxoak, kornetak, ahotsak, harmonium, grabaketak...).


Petacchik eta Cipollinik Tourra utzi dute lesioak direla-eta

Fassa Bortoloko Alessandro Petacchi eta Domina taldeko Mario Cipollinik Tourra utzi behar izan dute. Erabakia behartuta hartu dute, izan ere, biek lesioa dute hankan. Petacchik zein Cipollinik ezkerreko hankan lesioa dute.

Alessandro Petacchik eta Mario Cipollinik Tourra utzi behar izan dute lesioak direla-eta. Fassa Bortoloko txirrindulari Alessandro Petacchiren kasuan lesioa atzoko etapan izandako erorikoak eragin dio. Erorikoaren ondorioz, ezkerreko hankan hartu zuen min Petacchik eta gau osoa minez pasa ondoren Tourra uztea erabaki du.

Fassa Bortoloko mediku Emilio Magnik esan duenez, "Petacchik ezkerreko hankan kolpea du baina erradiografian ez da hezur lesiorik azaldu. Baina, belauneko artikulazioa mugitzeko ezintasuna du gihar-tendoi lesio batengatik, lesioa erresonantzia magnetiko baten bidez eta ekografia baten bidez baloratu beharko da". Petacchik atsedenaldian hamar egun pasa beharko ditu.

Dominako txirrindulari Mario Cipollinik duen lesioa, ordea, ez da Tourrean izandako eroriko baten ondorio. Dirudienez, Giroa uztera behartu zuen lesio bera berragertu zaio ezkerreko hankan.


Tabako pakete guztiak berdinak izan beharko dira Australian

Tabakoaren industriaren aldetik, British American Tobacco oso desengainatuta agertu da epaileak hartutako erabakiarekin.

Australiako Auzitegi Gorenak tabako konpainiek Gobernuak tabako paketeen disueinua homogeneizatzeko hartutako erabakiaren aurkako errekurtsoak baztertu ditu, pakete generikoen legeak Australiako Konstituzioa urratzen ez duela erabaki ostean.

Pakete generikoak aurtengo abenduaren batean jarriko dira martxan, eta tabakoaren industriako arduradunek logotipoak, markaren irudia, koloreak eta promozio-testuak kendu beharko dituzte. Momentu horretatik aurrera, gainera, produktuek kolore, posizio eta letra bera izan beharko dute.

Australiako Fiskaltzak eta Osasun Ministerioak batera kaleratutako komunikatu batean “tabakoarekin erlazionatutako gaixotasun baten ondorioz hil diren pertsonen familientzako garaipen bat” dela ziurtatu dute.

Tabakoaren industriaren kritikak

Tabakoaren industriaren aldetik, British American Tobacco oso desengainatuta agertu da epaileak hartutako erabakiarekin, eta australiar legedia txarra izateaz gain, hurrengo urteetan ustekabeko ondorioak izango dituela konbentzituta daude. Antzerako ideiarekin agertu da Chris Argent Philip Morris Limited-eko ordezkaria, baina oraindik tribunalaren sententzia osoa irakurtzea espero du, orain arte kaleratu dena epaia soilik izan delako.


Leitzan ospatuko den Udalerri euskaldunen eguneko egitaraua eta bideoklipa aurkeztu dituzte

'25 urte euskara hauspotzen' lelopean ospatuko da maiatzaren 28an

Datorren maiatzaren 28an, larunbata, Udalerri Euskaldunen Eguna ospatuko da Leitzan. Egitarau oparoa eta mamitsua prestatu dute Udalerri Euskaldunen Mankomunitateak 25 urte betetzen dituela ospatzeko. Atzo egin zuten festaren aurkezpena Donostian eta egitarauaz gain, abestia eta bideoklipa ere aurkeztu zituzten.

UEMAren 25. urteurrena «modu herrikoian eta jai giroan» ospatzeko aukera izanen da maiatzaren 28an Leitzan «festa eta aldarrikapena" uztartuz. Izan ere, euskararen arnasguneak sendotzea eta herritarren kontzientzian eragitea izan dira ospakizunaren helburuak hastapenetik, eta horretarako, instituzioen, eragileen eta herritarren arteko elkarlana da giltza. Hain zuzen, hori nabarmendu dute antolatzaileek: «Udalerri Euskaldunen Eguna aurten Leitzan ospatzeko aukera mahai gainean izan orduko, Leitzako Udalak eta bertako hainbat elkartek eta kultur eragilek bat egin zuten eguna antolatzeko talde-eragilean».

Egun osoko egitaraua prestatu dute. Goizeko batzar nagusian Ueman sartzeko eskaera egin duten udal berriak onartuko dituzte: Dima, Ziortza-Bolibar eta Legorreta. Horren ostean arnasguneen tailerra egingo dute, Uemak eta udalek antolatua. Horrez gain ekitaldi instituzionala eta flash moba egingo dituzte goizean. Eguerdian, berriz, herri bazkaria egongo da, eta bazkalostean kantu zaharren kantaldia egingo dute, Angel Mariezkurrenak gidatuta. Arratsaldean, DJ Porru haurrentzako ikuskizuna eta elektrotxaranga ibiliko dira herrian zehar, eta eguna amaitzeko, kontzertuak izango dira Atekabeltz gaztetxean.

Abestia eta bideoklipa

Euskara hauspotzen izena du festa egunerako apropos sortu duten abestiak eta elkarlanean egin dute; Leitzako bertso eskolako kideak arduratu dira hitzak idazteaz, Unai Zabaletak txistua jo du, Leitzako Erleta eskolako 22 haur eta gaztetxo kantuan aritu dira, Dj Porru eta Kiliklon ekoizpenak taldeko kideekin batera. Bideokliparen grabazioa berriz, maiatzaren 15ean egin zuten, herritar ugariren parte hartzerekin. Juanpe Murillo, Pablo Feo eta Tomson Gorostegi arduratu ziren grabazioak egiteaz.


Oporren aurreko azken kontzentrazioa egin dute gaur pentsiodunek

Zumaiako jubilatuen eta pentsionisten talde batek kontzentrazioa egin du eguerdian, Kofradiako estalapean.

Abuztuan oporralditxoa izan ondoren, irailaren 9an hasiko dira berriro mobilizazioak egiten. Egun horretako 12:00etan bilduko diraa ohiko lekuan.


Huntza, larunbatean Usurbilen: "Esperientzia oso potentea izaten ari da"

Esperientzia potentea bezain positiboa. "Aldapan gora" abestia izaten ari den oihartzunarekin "sustoa gainetik kendu ezinda" daudela adierazi dio NOAUA!ri, Huntza taldeko kide Aitor Huizik. Youtuben zintzilikatua duten bideoklipa dagoeneko 856.000 baino gehiagotan ikusi da hilabete gutxi batzuen buruan. Talde kideen artean usurbildarrik ez den arren, haien estreinako lanak udalerri honekin lotura estua du. Haritz Harreguyrekin Urdaiagako Higain estudioan grabatu baitzuten iazko uda amaieran. Grabazioari buruz, bizitzen ari den uneaz galdetu diogu Huntza taldeko kideari. Bere erantzunak jada sarean zintzilikatu dugun otsailaren 3ko astekari honetan irakur ditzakezue.

"Bizi Kalea" musikatua

Gogoan izan, Huntzaren kontzertuaz larunbat gauean gozatu ahalko dugula, Hurbilago Elkartearen hileroko "Bizi Kalea" ekimenaren baitan. Sarrerak aurrez eskura ditzakezue hainbat tabernetan. Huntzakoekin batera ariko dira herriko bi talde; The Hastelen´s eta Zaparra. Honez gain, jan edana egongo da. Txotx garaian gaudenez, sagardotegiko pintxoak zerbitzatuko dizkigute tabernariek. Honatx prestatu duten egitaraua:

Otsailak 4, larunbata

19:00-21:00 Bizi Kalea. Sagardotegiko pintxoak 2 eurotan (bakailu tortila, txorizoa eta saiheskia), edaria euro batean.

21:00-21:30 Hurbilago Elkarteko saltokietan xahutzeko 150 euroko erosketa balearen eta tabernarien oparien zozketa.

Arratsaldean zehar, borladun animaliak lantzeko tailerra antolatuko du Txirinbolo dendak eta dron bat erabiltzeko aukera eskainiko du baita, eguraldi ona bada.

Kontzertuak

20:00 The Hastelehen´s.

22:30 Huntza. Sarreren salmenta: aurrez 5 eurotan salgai Usurbilgo tabernetan, Hernaniko Garinen, Lasarte-Oriako Ilargin, Orioko Kolon Txikin eta Zarauzko Arranon. Egunean bertan 6 eurotan salgai.

00:00 Zaparra.

Antolatzailea: Hurbilago Elkartea.

Babesleak: Usurbilgo Udala eta Eusko Jaurlaritza.


Mahai ingurua suspenditu egin da

Luciok eta Benignok Gaztetxean eskaini behar zuten mahai ingurua bertan behera gelditu da, bigarrenak etortzerik izan ez duelako.

Horren ordez beste zerbait antolatzen baldin bada Gaztetxean, jakinaraziko dugu.


Garoñaren geroa mahai gainean, kritika artean

CSNk zentralaren geroaz ebatziko du gaurtik aurrera. Eguzkiren iritziz, luzatzea «arrisku onartezina» litzateke. Arabako ahaldun nagusiak PPri leporatu dio Garoña berriz irekitzeko arriskua

Gaurtik aurrera argituko da Garoñako (Burgos, Espainia) zentral nuklearraren etorkizuna. CSN Espainiako Segurtasun Nuklearreko Kontseiluko osoko bilkurak aztertuko du Nuclenor zentralaren jabearen eskariari buruzko txostena. 2031. urtera arteko ustiapen baimena eskatua du Endesak eta Iberdrolak osatzen duten enpresak —2012an itzali zuten, eta 2013an bukatu zitzaion baimena—. Egunotan jakinarazitakoaren arabera, baimena ematearen aldekoa da txostena, baina hainbat baldintza jarri ditu.

CSNko osoko bilkurako bost kideak —PPk izendatutako hiru, eta PSOEk izendatutako bi— gaur hasiko dira txostena aztertzen, baina erabakirik ez dute gaur hartuko, txostena mardula baita. Are, baliteke botazioa gehiago atzeratzea, kontseilariek eskatuta. Edonola ere, ezustekorik ezean, CSNren bilkurak zentralaren iraupena luzatzearen alde egingo du. Orduan, azken erabakia Espainiako Energia ministro Alvaro Nadalena izango da.

Arabari egindako «erasoa»

Ramiro Gonzalez Arabako ahaldun nagusiak gogor kritikatu du Garoña berriz irekitzeko aukera. Arabari egindako «eraso etengabea eta onartezina» dela salatu du. Halaber, PPren erantzukizuna nabarmendu du, baita alderdi horren Arabako ordezkariena ere. «Erabakiaren erantzuleak dira, eta azalpenak eman beharko dituzte; jarrera pertsonalek ez dute balio». Gonzalez bereziki kritikoa izan da Javier Maroto eta Alfonso Alonsorekin; «konplizeak» izatea egotzi die biei. Bestalde, Josu Erkoreka Eusko Jaurlaritzako eledunak berretsi du «EAEko administrazioak» Garoña berriz irekitzearen aurka daudela, «argi eta garbi».

Eguzkik ere kezka agertu du CSNk har dezakeen erabakiarekin. Elkarte ekologistaren ustez, Nuclenorren eta Espainiako Gobernuaren interes ekonomikoak lehenesten ditu CSNk, eta ez herritarren eta ingurunearen segurtasuna. «Garoñak aspaldi behar zuen itxita: zaharra eta arriskutsua izateaz gain, ez dago horren beharrik; amortizatuta dago, eta gizarteak hala eskatu du hainbatetan».

Bizkaiko Garoñaren Aurkako Foroak elkarretaratzera deitu du, biharko, zentral nuklearra betiko ixteko «premiazko ekintza zuzenak» eskatzeko. Ekinaldia Bilbon izango da, 10:30ean, Jaurlaritzaren egoitzaren aurrean.


‘Beethoven #ParaElisa’ antzezlanak musika ikuskizun onenaren Feten saria jaso du

Basaurin sortutako ManodeSanto konpainiaren ‘Beethoven #ParaElisa’ antzezlana saritu dute Xixoneko Feten Haurrentzako Arte Eszenikoen Europako Azokan. Musika ikuskizun onenaren Feten saria jaso du. Olga Margallo, Antonio Muñoz De Mesa eta Jordi Monedero basauriarrak zuzentzen dute ManodeSanto antzerki konpainia; 1985ean Petra Martinez eta Juan Margallo aktoreek sortutako Uroc Teatro konpainiaren oinordekoa, alegia.

‘Beethoven #ParaElisa’ antzezlana maiatzaren 23an, igandez, taularatuko dute Social Antzokian. Estreinaldia izango da Euskadin, eta sarrerak agortuta daude. Víctor Ullate Roche, Núria Sánchez, Inés León, Lola Barroso eta Antonio Muñoz de Mesa dira antzezlaneko aktoreak. Olga Margallo Martinez bera da obraren zuzendaria eta Lola Barroso zuzendari musikala da.


Santxo-Telletxea eta Salaberria garaile, Goñiren omenezkoan

KIROLA // Goñi txapelketako final laurdenetako azken partidak jokatu dituzte. Lau t’erdian, Salaberriak 22 eta 10 irabazi dio Egigureni. Binaka, Santxok eta Telletxeak 22 eta 20 irabazi diete Laso eta Galartzari. Asteazkenean, 18:30ean, finalaurreetako lehen partidak jokatuko dituzte. Lau t’erdian, Zubizarreta ataundarrak Alberdiren aurka jokatuko du eta binakakoan Urbieta eta Erasun, Urretabizkaia eta Martinezen aurka arituko dira.